Тергов аталмиш “театр” саҳнаси « O'zbekiston ERK Demokratik Partiyasi\nТергов аталмиш “театр” саҳнаси\n09 March 2017 - 8:00\n(ўттиз олтинчи мақола)\nКунларнинг бирида Мирзо Улуғбек тумани ИИБ тергов бўлимидан ўзини Санжар Мирсоатов деб таништирган милиция ходими қўнғироқ қилиб бир келиб-кетишимни сўради. Адвокатим билан биргаликда бордик. Учрашдик ва анча вақт гаплашдик. Терговчининг айтишича, ҳозирча бирор бир томонга эмас, фақат факт бўйича фирибгарликка доир 168-модда асосида жиноий иш қўзғатилган.\nБиз билан бўлган суҳбатдан сўнг Санжарнинг ўзи ҳам бу ҳолатдан ҳайратланаётганлигини ва бунинг замирида бошқа бир нарсанинг “ҳиди” келаётганлигини яшириб ўтирмади. Чунки, у “Ушбу пул олди-бердиси билан боғлиқ воқеа беш йил олдин бўлган”, деб ёзилган шикоятнинг замирида бирон бир асос кўрмаётганлигини очиқ-ойдин бизга сўзлади. Агар шу ҳодиса ҳақиқатдан ҳам содир бўлган бўлса, нега шунча йилдан кейин ҳам шикоят айнан яна телерадиокомпания раҳбарига ёзилаётганлиги уни ҳам бефарқ қолдирмабди. “Янада ажабланарлиси, аризани ёзган шахслардан бирининг юрист-адвокат бўлатуриб нимага шикоят-даъвоси билан тўғридан-тўғри ҳуқуқ-тартибот органларига эмас, балки ЎзМТРК раиси А.Ходжаевнинг номига мурожаат қилинганлигидир”, – деди у ва бу ерда “нимадир” борлигига яна бир бор шаъма қилди.\nАгар бу иш кўриладиган бўлган тақдирда ҳам бу йиллар ичида бир неча маротаба амнистия қарори чиқиб кетди. Шу акт асосида материал барибир бекор бўлиб кетиши аниқ. Умуман, бу кўришга, вақт ажратишга арзимайдиган бир иш эканлигидан нолигандай, ҳафсаласи пир бўлиб гапирди ва бундан ҳеч қандай натижа чиқмаслигига алоҳида урғу берди. Шу аснода давом этган суҳбатимиз давомида биз ҳам бу каби ҳолатдан ҳангу-манг эканлигимиз ва фикрларимиз маълум маънода уйғун келаётганлигини айтдик.\nХуллас, тергов-суриштирув ишларини бошлаган ходим бундан ҳеч қандай хавотир йўқ эканлиги ва фақатгина бунинг учун ўзининг вақтини бекорга сарфлаши мумкинлигидан афсуслангандай бўлди. Шунда у бирдан бу Т. Қодиров деганлари қўлидан жуда кўп ишлар келиши ҳақида кўп сайраганлигини алоҳида таъкидлади. Яъни, бу шоввоз “Сурхондарё вилоятининг МХХ бошқармаси бошлиғининг наркотик билан боғлиқ фаолиятини фош қилиш асносида уни қандай қилиб ишдан ҳайдатгани-ю ва қаматгани” борасида оғзидан бол томиб гапириб берган. “Бу билан менга нима демоқчи ва нимага ишора қилмоқчи бўлаётлигини англадим. Аммо, бу каби гаплардан кўра, мени кўпроқ унинг ўзи долларни қаердан олганлиги-ю, қачон ва қай манзилда берганлиги билан боғлиқ конкрет тафсилотлар қизиқтираётганлигини тушунтирдим”, – дейди терговчи.\nЛекин минг бора чиранса-да Қодиров Т. бу ҳолатни далилловчи ёки тасдиқловчи фактни тақдим эта олмаган. Аксинча, довдирай бошлаган. Имкон қадар терговчини кўпроқ юқорида таъкидланганидек, бўлар-бўлмас бошқа бир гап-сўзлар билан чалғитишга уринган, холос.\nТерговчи дафъатан: “Негадир иккинчи аризачи-Неъматов Улуғбекни чақиртириш муаммо бўлаяпти”, – деб қолди. Мен ҳам шу онда унинг қайноғаси Мустафо Бўлдиев ёнимга келиб, “Бу куёвимиз қизишиб, ёзув-чизувчилик билан бир аҳмоқлик қилиб қўйибди. Шунинг учун сиз уни, у сизни, бир-бирларингизни кечирингизлар”, – деб айтганди. Лекин менинг ундан кечирим сўрашимга сабаб бўладиган бирор бир асос кўрмаётганлигимни тушунтиргандим, дедим.\nҲаттоки, бу Улуғбек деганлари аризани ўз хоҳиши билан ёзганлигига ҳам шубҳам борлигини Санжарга айтдим. Агар у ҳақиқатдан ҳам менга бундан 4-5 йил бурун пул берган бўлса, нега бирор маротаба менга келиб учрашиб ушбу берган маблағини ҳеч бўлмаганда бирон маротаба сўрамади? Асл муаммо ҳам шу ерда. Яна У.Неъматов дегани шикоятини ёзишдан олдин ҳам ёзганидан сўнг ҳам нимагадир мендан нуқул ўзини олиб қочиб юргани тушунарсиз ҳол. Ҳақиқатдан ҳам шунча йил илгари у шунча пул берган бўлса, ёнимга келиб ҳечқурса бир сўраб кетиши керак эди-ку. Худди шу нарсаларга аниқлик киритиш учун Улуғбекнинг асли ким эканлиги билан қизиқиб қолганлигим ва уни ўрганишга мажбур бўлганимни айтмасам бўлмас. Шу боис бу шахс ҳақида анча-мунча маълумотларга эга бўлгандим. Айни пайтда унинг нима учун терговга кела олмаётганлигининг сабабларини ҳам жуда яхши билардим. (Биз Неъматов Улуғбекнинг муқаддам икки маротаба: биринчисида Тошкент шаҳар Чилонзор тумани ва иккинчисида эса Бухоро шаҳар жиноят ишлари бўйича суди томонидан судланганлигини олдинги мақолаларимизда ёзгандик.)\nУлуғбекни айни шу кунларда Бухоро вилояти прокуратурасидагилар ҳамда вилоят ички ишлар бошқармасидагилар безовта қилган. Шу сабабдан у терговга келолмаган.\nБундан ташқари, унинг ўғли Шерзод вояга етмаган 15 яшар қизнинг номусига тегиб, Украинада қочиб юрган бўлган. У ўғлини Бухоро вилояти ички ишлар жиноят қидирув бўлими ходимлари талаби билан чақиртириб олишга мажбур бўлган. Айни пайтда у худди шу борадаги масала билан овора эди.\nЯна бир нарсага аниқлик киритиб кетиш лозим деб ўйлайман. Неъматов Улуғбек ҳеч қачон ўзича мустақил равишда бу каби амалиётга қўл урмайди. Менинг ёнимга ўзи келолмаслигининг боиси ҳам шунда. Чунки, у бунақа қабиҳликларни амалга оширувчи гуруҳнинг оддий, таъбир жоиз бўлса оми бир аъзоси, холос. Улуғбек фақат топшириқни бажаради. Яъни ниманики ёз ёки чиз деса, ўшани “поддиктовка” асосида амалга оширади. Нима қилаётгани-ю ва қандай ишга қўл ураётганлиги уни унчалик ҳам қизиқтирмайди, аниқроғи, у ўзига берилган топшириқнинг мазмун-моҳиятига кўпам аҳамият беравермайди. Аҳамият берган тақдирда ҳам кўп нарсаларга “тиши” ўтмайди, фаҳми-саводи етмайди. Ундан боплаб фойдаланадилар, холос. Уни қаёққа буриш-у қаёққа йўналтириш, қандай бошқаришни устаси фаранг бўлиб кетган Т.Қодиров “қотириб” қўяди. Бу борадаги уюштириш ишларини улар доимий ҳамкорликда бажариб келишади. Улар бу йўсиндаги амалиётда катта тажрибага эга бўлган “учар”лардан ҳисобланишади.\nФитна-бўҳтонларни амалга ошириш режасини тузиш ва навбатдаги ўлжа ким бўлиши ҳақидаги жиддий масалалар ушбу гуруҳнинг махсус йиғилишларида муҳокама этилиб, кўриб чиқилади. Шундан сўнггина бир қарорга келинади. Айни шу хусусдаги жараёнлар ва уни ўзида акс эттирувчи ҳамда унинг иштирокчилари овозлари диктафонга туширилган аудиоёзувлар бу каби амалиётларнинг ташкилий қисми қандай ўтишини яққол тасдиқлайди. Айниқса, уни қандай, кимлар орқали уюштириш, шунингдек, кимларнинг хизмат вазифасидан фойдаланилишигача бўлган йўл-йўриқлар ҳақида аниқ-тиниқ қилиб гапирилганлиги кишини ҳайратга солмасдан қўймайди. Бу ҳақдаги овозларни эшитган инсон Ўзбекистон отлиғ катта бир мамлакатда, жамиятда бу қадар қабиҳликларнинг бемалол амалга оширилишидан ёқа ушламаслиги мумкин эмас. Чунки, қўлимиздаги аудиоёзувда мазкур жиноий тўданинг бош ҳомийларидан бири бўлмиш Мустафо Бўлдиев бир-икки эмас, бир неча маротаба юқори лавозимдорларни ана шундай қабиҳ ишларга жалб қилганлиги ва улар ёрдамида қабиҳона “операция”ларини ўзи истаганидай якунлай олганлигини ғурур билан, ўзгача мароқ билан мақтаниб ҳикоя қилиб берган. Бундай ёвуз ниятли разил кимсаларнинг ўз ғараз ва мараз мақсадлари йўлида юқори амалдорларнинг қанотлари остида шу қадар эмин эркинлик билан иш юритилаётганлиги тузумнинг тубдан чириб бўлганлигига яққол далилдир.\nНегаки, коррупцион занжирнинг шунчалик даражада илдиз отганлиги ва унинг қанчалик тубанлашиб бораётганлигига ишора берувчи бу далиллар ҳеч биримизни бефарқ қолдирмаслиги зарур деб ўйлайман. Айниқса, ЎзМТРК раҳбари А. Ходжаевга ўхшаган мансабдор шахснинг юқорида айтилган қабиҳ ниятли жиноий тўда билан ош-қатиқ бўлиб, ҳур фикрли журналистларни бадном қилишдек ғаразли мақсади йўлида улардан усталик билан фойдаланиши, керак бўлса, уларга йўл-йўриқ кўрсатиб, бош-қош бўлаётганлиги жамиятнинг энг катта ва энг оғриқли ярасидир. Сабаби, бундай тоифалардан таркиб топган гуруҳлар сиз-у бизга ўхшаган яна қанчалаб инсонларнинг ҳаётига зомин бўлмаслигига ҳеч ким кафолат бера олмайди.\nТошкент шаҳар Мирзо Улуғбек тумани ички ишлар бошқармаси тергов бўлимининг ходими милиция катта лейтенанти Санжар Мирсоатовнинг суриштирув жараёнидаги биз билан мулоқотидан, аниқроғи синчковлиги, ўз ишини мантиққа кўра олиб бораётганлигидан мамнун бўлдик. Чунки у бизда дастлабки учрашувданоқ ўз вазифасини сидқидилдан бажараётгандек ва масалага холис ёндашаётгандек таассурот қолдирди. Шунинг учун бизда унинг бу ишни ҳар тарафлама адолат мезони асосида кўраётганлигига заррача гумон қолмаганди. Сабаби, терговчи Қодиров Тўранинг ўзи кўп йиллар ички ишлар тизимида ишлаган ва нафақага чиққанидан сўнг ҳам адвокат ўлароқ фаолият юритиб келаётган одам қандай қилиб бундан 4-5 беш йил олдин(?!) аллақандай ҳуқуқий масалани(?!) ҳал қилиб беришимни сўраб каминага пул бериши мумкин? Ахир, журналист ҳуқуқий масалани ҳал қилиш ваколатига эга эмас-ку?! Нима, буни менга 2.000 доллар бердим деб даъво қилаётган “ҳуқуқ посбони”нинг ўзи билмайдими? Ақли-саводи етмайдими? Унда бу соҳада шунча йиллар давомида қандай қилиб ишлади? Нега ишлади?… Камига казо-казолардан таниши борлигини айтиб, одамларга таҳдид қилиб юрадиган бундай “учар” ва устаси фаранг “ҳуқуқбон” ўз соҳасига тегишли масалани ҳал қилишни ҳали ўзи яхши танимаган журналистдан сўраб, унга ўз қўли билан пул бердим дея даъво қилишининг ўзи ўта шубҳали эканлигини Санжар жуда ҳис этиб турганди. Қолаверса, Қодиров Тўра ушбу маблағни қаердан, кимдан олганлиги, икки минг доллар пуллар қанақанги банкнотлар эканлиги ва уни қачон ҳамда кимнинг гувоҳлиги остида берганлигига доир саволлар қаршисида довдираб қолаётган эди.\nШунинг учун ҳам биз, яъни адвокатим ва шахсан мен учун бу уюштирилган туҳмат-фитнанинг орқасида кимлар турганлигини билиш жуда-жуда қизиқ эди. Муҳими, бирин-кетин ушбу фитнани фош қилувчи аудиоёзувлар ўртага чиқиб, фош бўлиб қолганлиги масалага ойдинлик киритишда янада катта имконият ва қулайлик туғдирди. Яна бир асосий жиҳати шундаки, ушбу аудиоёзувларда уюштирувчи-фитнакорлар воқеалар қандай ва қай томонга ривожланиши мумкинлигини кенг муҳокама қилишиб, ўз оғзи-тиллари билан гапирганлигидир. Бундан ортиқ яна қандай факт-далил керак бўлиши мумкин?!\nҲаттоки, унинг бевосита-ижрочиларидан бири, миллиардер Мустафо Бўлдиев бу борадаги катта тажрибаси борлигини яширмасдан бемалол сўзлаб берган. У бундан олдин ҳам бу каби фитналарни амалга ошириш ҳамда шу аснода бегуноҳ инсонларни бадном қилиш ишида бош прокуратура ва бошқа ҳуқуқ-тартибот органларининг юқори лавозимдор ходимлари билан қай даражада мустаҳкам ҳамкорликни йўлга қўйганлигини мароқ билан гапирган. Адолатни юзага чиқараман деган терговчига шунинг ўзиёқ етарли эди… Яна ушбу гуруҳнинг бу борадаги фаолиятини фош этувчи бу аудиоёзувлар бир-икки эмас, ўнлаб соатлар давом этганлигини айтмайсизми?! Энг ажабланарлиси, катта форматдаги бу ёзувларнинг Ўзбекистон миллий телерадиокомпаниясининг студия ва (ЎзМТРК) монтажхона компьютерларидан чиқиб қолганлиги-чи? Шунинг ўзи ҳам алоҳида ўрганилиши учун жиддий ФАКТ ва ДАЛИЛ эди.\nШу боисдан ҳам биз терговчи билан бўлган мулоқотимиздан тўла қониқиш ҳосил қилганлигимизни айтиб, шу жойда гапимизни сал қисқароқ қилсак.\nСабаби, бу тергов-суриштирув ишлари бошланиб кетгандан сўнг ЎзМТРКда яна бошқа бир ғалва, аниқроғи, яна бир журналистнинг ҳаётига жиддий тажовуз-таҳдид қилинганлиги билан боғлиқ бошқа бир муҳим воқеа-ҳодисотлар ҳам юзага қалқиб чиқиб қолди. Бу ҳақда навбатдаги мақолаларда…


Каримов даврида бекор қилинган сиёсатшунослик фанини Мирзиёев тиклади « Ўзбекистон Халқ Ҳаракати\nКаримов даврида бекор қилинган сиёсатшунослик фанини Мирзиёев тиклади\n31 January 2019 - 21:05\nБи-Би-Си радиосининг хабар беришича, Шавкат Мирзиёевнинг Германия Канцлери Ангела Меркель билан учрашувида кўтарилган бир савол ортидан 8 кун ўтиб Ўзбекистонда сиёсатшунослик фанини ўқитиш қайта тикланган. Германияда таҳсил олувчи Туронбек Казаков икки давлат раҳбари суратга тушиш учун журналистлар қаршисига чиққанида Мирзиёевдан 2015 йили ман қилинган сиёсатшунослик фанини қайта тиклашни сўраганди.\n“Мен, “Шавкат Миромонович, савол берсам майлими”, дедим. Сиз қаердан бўласиз, деди. Мен Туронбекман, Самарқандданман, саволим эса Ўзбекистонда 2015 йили сиёсатшунослик фани ман қилинган. Ўша сиёсатшунослик фанини қайта тиклаш мумкинми? Шавкат Миромонович жавоб бермоқчи эдилар, мен саволимни Ангела Меркелга таржима қилиб бердим. Ўшанда Меркель, “узр, бу саволингизга ҳозир жавоб беролмаймиз, лекин саволингизни юқорида бўладиган суҳбатда Шавкат Миромонович билан муҳокама қиламиз”, деб Шавкат Миромоновичнинг жавобларини бўлиб қўйди”, деганди учрашувдан чиққан Туронбек Казаков Би-би-си билан суҳбатда.\nСавол берилганидан сўнг Германияда сиёсатшунослик бўйича магистратурада ўқиётган Туронбекнинг олдига Ўзбекистоннинг Германиядаги элчихонасидан ходимлар келади ва у билан қизиқа бошлайди.\nСаволдан сўнг Туронбек Казаков билан элчихона ходимлари қизиққан\nЭлчихона ходимлари Туронбек Казаковни бу каби саволлар бериш унинг келажакдаги карьерасини савол остига қўйиши мумкинлигидан огоҳлантиради.\nУшбу савол Германия Канцлери ва Шавкат Мирзиёев ўртасида муҳокама қилингани ёки қилинмагани маълум эмас.\nБироқ учрашувдан 8 кун ўтиб, 29 январ куни Шавкат Мирзиёев Жаҳон иқтисодиёти ва дипломатияси университетида Сиёсатшунослик кафедраси очиш тўғрисида қарор чиқарди.\n2015 йили Олий ва ўрта махсус таълим вазирлиги буйруғига кўра, ушбу фан мавзулари “бир бирини такрорлагани ва Ғарбда кенг тарқалган назариялар тўғрисида маълумот беришга асослангани” учун фан сифатида бекор қилинган.\nТалабаларни бу йўналиш бўйича ўқишга қабул қилиш 2000 йилда тўхтатилган эди.\nПрезидент қарорида айтилишича, кафедра 2019/2020 ўқув йилидан бошлаб талабаларни қабул қилади.\nСиёсатшунослик бўйига бакалаврга 20 талаба ўқишга қабул қилинади. Шундан 5 таси давлат гранти асосида бўлади.\n“Амалий сиёсатшунослик” бўйича 10 талаба магистратурага қабул қилинади. Шундан иккитаси давлат гранти асосида.\nШунингдек, “Сиёсий фанлар” таянч докторантура йўналиши учун 4 та, докторантурада 2 та.\nЎзбекистон олийгоҳлардаги сиёсатшунослик кафедралари ҳеч қандай расмий изоҳларсиз 2010 ўқув йили учун талабаларни қабул қилишни тўхтатди.\n2013 йилдан бошлаб эса кафедра ва факультетлар ёпила бошлаган.\nСиёсатшунослик – Ғарб назариясини ўқитгани учун бекор қилинсин\n2015 йили Ўзбекистонда сиёсатшунослик фани бекор қилингани расман эълон қилинди.\nОлий ва ўрта махсус таълим вазирлиги буйруғига кўра, ушбу фан мавзулари “бир бирини такрорлагани ва Ғарбда кенг тарқалган назариялар тўғрисида маълумот беришга асослангани” учун фан сифатида бекор қилинган.\nБуйруқ чиқариш учун асос бўлган хулосага кўра, ушбу фан бўйича Ўзбекистонда чоп қилинган китобларда Ўзбекистонга хос бўлган тараққиёт йўли, “Ўзбек модели”нинг асосий тамойиллари атрофлича тушунтирилиб берилмаган.\nТошкентдаги 3 олийгоҳда Сиёсатшунослик оид бир неча фандан дарс берган Фарҳод Толипов Президент қарори ҳақида гапириш эрта эканлигини айтади.\n“Бу ҳақда ҳали гапиришга эрта, чунки қарор фақатгина Жаҳон иқтисодиёти ва дипломатияси университетига тегишли. Кафедра очилсин дейилган. Лекин бошқа етакчи университетлар ҳақида ҳеч нарса дейилмаган. Шунга мен бироз ҳайрон бўлиб турибман. Бошқаларида нимага очилмади, деб бу соҳа олимлари Facebook да муҳокама қилишяпти. Бу биринчи қадам бўлса керак, деб умид қиляпмиз”, дейди у.\nФарҳод Толипов Ўзбекистонда сиёсатшунослик фанига нисбатан бўладиган айрича муносабат нотўғри эканлигини айтади.\n“Сиёсатшунослик кафедраларининг очилишини ҳам ёпилишини ҳам ҳиссиёт билан қабул қилганман. Бу фанга нисбатан ўзгача муносабат кузатиляпти. Бошқа фанлардан ажратиб қўйилгандек муносабат билдириляпти. Аслида бу фаннинг бошқаларидан устунлиги ҳам камчилиги ҳам йўқ, тенг”.\nСиёсатшуноснинг таъкидлашича, бошқача сифатларни сиёсатшуносликка боғлаб тасаввур қилиш ва хулоса қилиш нотўғри.\n“Бошқа фанлар атрофида бу каби шов-шувлар йўқ. Нимага айнан шу фан. Номида сиёсат ўзаги тургани одамларни янглиштиряптими. Доим таъкидлайман, сиёсатшунослик бу сиёсат эмас, сиёсатчилар эса сиёсатшунос эмас. Бу фан. Унга нисбатан махсус муносабат билдирилиши мени ҳайратга солган”, дейди у.\nФарҳод Толиповга кўра, Ўзбекистонда бу фанга қизиқувчи ёшлар талайгина. “Улар ўқиш истагида Жаҳон иқтисодиёти ва дипломатияси университети бостириб бомайди-ку. Бошқа университетларга ҳам берилиши керак”, – дейди у.


Пекин марафонида Африка вакиллари ғолиб бўлишди\n15:49 / 17.09.2016\nЭфиопиялик енгил атлетикачилар Гебре Мекуант Аинью ва Биру Мересет Менгисту Пекин халқаро марафонида ғолибликни қўлга киритишди. Ташкилий қўмита маълумотларига кўра, мазкур югуриш мусобақасида 30 мингга яқин спортчи қатнашган.\nЭркаклар орасида биринчи бўлиб финиш чизиғини кесиб ўтган. У 2 соат 11 дақиқа сониялик натижа кўрсатган. Менгисту эса 2 соат 25 дақиқа 56 сония натижа билан аёллар орасида биринчи бўлган. Деярли барча совринли ўринларни эгаллаган эфиопларга КХДРнинг биргина вакиласи О Юн Ок рақобат уйғота олган. У, аёллар орасида учинчи ўринни эгаллади.\n42,195 кмлик марафон Пекиннинг қоқ марказидаги Тяньаньмэнь майдонидан шаҳарнинг шимолидаги Олимпия спорт мажмуасида якунланган. Йўналиш ХХР пойтахтининг тарихий ёдгорликлари ва диққатга сазовор жойларидан ўтган. Шунингдек, 10 кмга юугуриш ва яриммарафон ҳам ўтказиш режалаштирилган.\nПекин марафони 181 йилдан бери ҳар йили ўтказиб келинади. Югуриш йўлаги Халқаро енгил атлетика федерациялари ассоциацияси талабларига жавоб беради. Унда жаҳон рекорди ўрнатилиши мумкин. Эркаклар орасида эфиопиялик Тадес Тола 2013 йилги марафонда ғалаба қозониб, 2 соат 7 дақиқа 16 сонияда финишга етиб келиб, жаҳон рекордини ўрнатган эди. Аёллар ўртасидаги энг юқори натижа 4 карра марафон ғолиби хитойлик Сунь Инцзега тегишли. У, 2003 йили 2 соат 19 дақиқа 39 сония натижа кўрсатган.\nПекин марафон жаҳон рекорди


«Чандиқ юзли» мафия сардори. Аль Капоненинг жиноят йўли - Daryo\n09:10, 17.01.2020 113460\n«Чандиқ юзли» мафия сардори. Аль Капоненинг жиноят йўли\nКўпинча одамлар хатти-ҳаракатлари билан бошқаларга намуна бўлиши мумкин бўлган ёки мамлакат, санъат, фан ва келажак учун фойдали ишлар қилган тарихий шахсларнинг ҳаёти билан қизиқади. Аммо ижоди билан эмас, жиноятлари билан шуҳрат қозонган, шунга қарамай, жамоатчиликка қизиқ бўлган бир қатор инсонлар ҳам бор. Улар турли сабабларга кўра «қора афсона»га айланган жиноятчи ва мафиячилардир.\n17 январь ана шундай жиноятчилардан бири – Аль Капоне туғилган кун. Шу муносабат билан «Дарё» колумнисти Нурбек Алимов унинг ҳаёти ҳақида ҳикоя қилади.\nИнсоният тарихидаги энг таниқли жиноятчилардан бири Альфонсо Габриэль Капоне бўлиб, уни одатда қисқартирилган ном билан Аль Капоне деб аташади.\nУ АҚШ тарихидаги «Қуруқ қонун» (алкогол маҳсулотлари сотилиши ва ишлаб чиқарилишини буткул тақиқланиши) ва Буюк тушкунлик давридаги уюшган жиноятчиликнинг асосчиларидан бири, пул ювиш тизимлари ва рекетчилик муаллифи ҳисобланади. Аммо Капоне номи тарихда «Авлиё Валентин кунидаги қирғин» деб номланган шов-шувли қотилликлар серияси билан боғлиқ бўлиб қолаверади.\nАль Капоненинг таржимаи ҳоли унинг аждодлари билан, аниқроғи итальян қони билан бевосита боғлиқдир. Габриэль ва Тереза Капонелар Италиядан АҚШга кўчиб ўтган ва Нью-Йорк шаҳри атрофидаги Уильямсбург деб номланган ерга жойлашган. Уларнинг ўғли Алфонсонинг бутун ҳаёти итальян мафияси билан чамбарчас боғлиқ бўлди.\n«Чандиқ юзли одам»\nАль Капоне 1899 йилнинг 17 январь куни туғилган. У оиладаги тўққиз фарзанднинг энг кичиги эди. Болалигиданоқ кескин қўзғалувчи феъл-атвори ўзини намоён қила бошлади. Бугунги кунда бундай болалар албатта психиатрнинг беморлари қаторида бўлади ва эҳтимол жиноий доирага тушиб қолмайди, аммо Аль Капоне болалигида бундай нарсаларни ҳеч ким ўйламаган. Шунинг учун Альфонсо улғайгани сари унинг тажовузкорлиги ҳам кучайиб борди.\nБиринчи синфлигидаёқ у синфдошлари ва ҳатто ўқитувчиларига баланд овозда сўкинарди. Олтинчи синфлигида эса ҳатто ўқитувчисига қўл кўтарди. Орадан кўп ўтмай, Альфонсо мактабни ташлаб, келажакда Нью-Йоркнинг таниқли «Беш нуқта» деб ном оладиган мафия гуруҳига кирадиган маҳаллий жиноятчилар тўдасига қўшилди.\nТўдадаги майда жиноятчи ёшлар асосан товламачилик ва ноқонуний қимор ўйинлари билан шуғулланган. Бу машғулотни яшириш учун Капоне Harvard Inn тунги клубида қўриқчилик қилган, шунингдек, профессионал бильярд ўйинчиси сифатида ишлаган.\nАль Капоненинг бўйи унчалик баланд эмас – бор-йўғи 170 сантиметр, лекин танаси жуда катта ва бақувват эди. Айтганча, Капоненинг юзига чандиқ «совға» қилган катта жанжал ҳам айнан бильярд клубида бўлиб ўтган. У клубдаги қизлардан бирига қўполроқ муомалада бўлган, аёл эса залда ўтирган гангстернинг хотини бўлиб чиққан. Воқеалар ривожи эса албатта классика...\nПичоқбозлик бошланиб кетган ва Альфонсо юзидан жароҳат олган. Бу воқеадан мафиянинг келажакдаги раҳбари уяларди, шунинг учун у муқобил вариантни ўйлаб топган: чандиқ гўёки Биринчи жаҳон уруши давридаги жангларда иштирок этган пайтида пайдо бўлган. Аслида Капоне нафақат жанг қилмаган, балки умуман армияда хизмат қилмаган.\n18 ёшли Альфонсо Капоне Нью-Йорк шаҳар полицияси томонидан кўплаб жиноятларда, шу жумладан иккита қотилликда гумон қилинган. Шу сабабли йигит бахтини бошқа шаҳардан излашга қарор қилди ва Нью-Йоркдан Чикагога кўчиб ўтди.\nЯнги жойда ёш Аль шаҳар чеккасидаги фоҳишахоналарнинг бирида сутенёрлик (қўшмачилик) билан шуғулланган. 30 йиллар Чикагосидаги гангстерлар орасида бу энг камситувчи касб ҳисобланарди, аммо Капоне буни ниҳоятда катта фойда келтирадиган ишга айлантира олди. У оддий фоҳишахонани тўрт қаватли муҳташам The Four Deuces барига айлантирди. Бу ерда пиво зали, тотализатор, казино ва фоҳишахона қаватма-қават жойлашган эди. Дастлаб арзон ва кўзга ташланмас нуқта бўлган бу жой тезда йилига 35 миллион доллар фойда берадиган корхонага айланди. Бугунги пулга ҳисобланадиган бўлса, бу йилига тахминан 420 миллион долларни ташкил этади.\nШунинг учун 26 ёшли Аль Капоне устози, Чикаго мафиясининг олдинги раҳбари Жонни Торрио («Тулки») истеъфога чиққанидан сўнг бутун жиноий империянинг эгасига айлангани ажабланарли эмас. Янги эълон қилинган босс биринчи бўлиб ишни – шу пайтгача жиноят оламига номаълум бўлган рекет қилиш тушунчасини киритишдан бошлади. Яъни ишбилармон ва тадбиркорлардан унга катта миқдорда товон тўлаб туришини, бунинг эвазига эса уларни бошқа тўдалардан ва баъзан полициядан ҳимоя қилишини айтди. Ишбилармонлар буни рад этса, уларнинг корхоналари ёки ўзлари «йўқолиб» қолиши мумкинлиги билан таҳдид қилинарди. Шунингдек, мафия кўп йиллар ўтгач «пул ювиш» деб номланадиган сохта ҳийла-найранг тизимини илк бор ишлатди, полиция ва ҳатто юқори мартабали сиёсатчиларни пора эвазига «сотиб олди». Айтганча, «пул ювиш» схемасининг ихтирочиси ҳам Альфонсо Капоне ҳисобланади.\nГап шундаки, унинг шахсий бизнеси АҚШда ўша йилларда тақиқланган спиртли ичимликлар контрабандаси билан бевосита боғлиқ эди. Бу ноқонуний даромадни эса қонунийлаштириш керак эди. Бунинг учун мафия аҳолига кир ювиш хизматларини кўрсатувчи тармоқларни очди. Бу шохобчаларда хизматлар нархи шунчалик паст бўлганки, мижозлар сонини ҳисоблаб бўлмасди. Шунга кўра, аслида спиртли ичимликлар савдосидан олинган катта фойда ҳужжатларда расмий равишда кир ювиш шохобчаларидан келган қилиб кўрсатиларди. Бу усул «пул ювиш» деб номланган, лекин атама Аль Капоне вафотидан кейин ўнлаб йиллар ўтиб кенг ишлатила бошланган.\nСевишганлар кунидаги қатлиом\nАль Капоне мафиясининг ажралиб турадиган хусусияти – тўхтовсиз жиноий «музокаралар» бўлиб, улар одатда бирор-бир гангстернинг ўлими билан якунланарди. Капоне «ҳукмронлиги»нинг дастлабки беш йилида отишмаларда беш юздан ортиқ оддий гангстер ўлим топган. Альфонсо Чикагода ирланд, рус ва мексикан тўдаларини йўқ қилиб, итальянларни рақобатдан халос қилди. Италиялик гангстерлар учун одатий бўлган тўппончаларни енгил автоматларга, сўнгра пулемётларга алмаштириш ҳам ундан чиққан фикр эди.\nШунингдек, унинг розилиги билан машинага ўтирган инсон калитни бураганидан сўнг машинани портлатиб юборадиган – автомобилнинг стартерига уланадиган портловчи мосламалар ишлатилган. Бир қатор рақобатчи гангстерларнинг йўқ қилинишига қаратилган қотилликлар серияси «Авлиё Валентин куни қатлиоми» сифатида танилган. Бу 1929 йил 14 февралда тўдалардан бирининг виски сақлайдиган гаражида бошланди. Капоненинг полициячилар формасини кийиб олган одамлари гаражга бостириб кирди, уларни кўрган рақиб тўда вакиллари «қонун ҳимоячилари»га қаршилик кўрсатмади ва қўлини бошига қўйиб, деворга тисарилди. Аммо улар ҳибсга олиниш ўрнига воқеа жойида отиб ташланди.\nБундай даҳшатли қотилликлар яна бир неча бор такрорланди. Ушбу эпизодларда Капонени айблаш учун тўғридан тўғри далиллар йўқ эди, шунинг учун Капоне ва унинг одамлари жазодан қутулиб қолди. Аслида полиция бу оммавий отишмалар учун ҳеч кимни жазоламаган, бу ҳуқуқ-тартибот идораларига Аль Капоненинг қўли қанчалик узун кириб борганини исботлайди. Бироқ айнан «Севишганлар кунидаги қирғин» Федерал қидирув бюроси вакиллари томонидан Аль Капоне диққат билан кузатилишига сабаб бўлди. ФҚБ ходимлари уни уюшган жиноятчилик айби билан ҳибсга олиш имкониятини топа олмади, лекин ХХ асрнинг энг афсонавий гангстерларидан бирини қўлга олишнинг бошқа йўлини топди – солиқ хизматига мурожаат қилди. Барчага маълумки, Америкада ўлим ва солиқдан қочиб қутулиб бўлмайди.\nЎсмирлигиданоқ жиноий давраларда айланиб юрган Аль Капоненинг ҳаёти енгил табиатли аёллар билан чамбарчас боғлиқ эди. 16 ёшга келибоқ йигит бир нечта жинсий касалликка, шу жумладан сифилисга дуч келди. Капоне буни даволашга ҳаракат қилди, аммо тез орада бу ишдан воз кечди. Кейинчалик соғлигига нисбатан бундай бепарволик Аль Капоненинг ўғлига таъсир қилди. Алфонсо 19 ёшида турмуш қурди. Унинг рафиқаси ирландиялик Мей Жозефин Кафлин тўйларидан бир ой олдин оилада Сонни деб аталадиган ягона ўғлини – Альберт Фрэнсисни дунёга келтирди.\nҚизиғи шундаки, вояга этмагани сабабли Капоне ота-онасининг розилигисиз никоҳ ўқита олмас эди, шунинг учун отаси Габриэль расмий хизматларга ёзма рухсатнома ёзиб берган эди. Ўғли Альберт Фрэнсис Капонега келадиган бўлсак, унга отасининг бетартиб ҳаёти сезиларли даражада таъсир қилди. Бола туғма сифилис билан дунёга келди, миясида ҳам жиддий асоратлар бор эди. Гўдаклигида қатор операцияларни бошидан ўтказиб, тирик қолишга муваффақ бўлди, бироқ деярли кар бўлиб қолди.\nШуниси эътиборга лойиқки, Альберт ҳаётида фақат бир марта ўзини жиноятчидек ҳис қилишга уриниб кўрган ва дўкондан майдароқ нарса ўғирлаган, лекин уни дарҳол полиция ҳибсга олган. Кичик Капоне икки йиллик синов муддатига ҳукм қилинган ва, отасидан фарқли ўлароқ, умрининг охиригача қонунни бузмаган.\nВояга етгач, Альберт машҳур фамилиясини Браун деб ўзгартирди, уйланди ва тўртта қиз кўрди. Шундай қилиб, Аль Капоненинг авлодлари ҳали ҳам дунё юзини кезиб юрибди.\nҚамоқ ва ўлим\nЮқорида айтиб ўтилганидек, полиция италиян мафияси сардорини жиноий ҳаракатлари учун қўлга олишни эплай олмади ёки буни хоҳламади. Ҳаттоки Федерал қидирув бюроси мутахассислари ҳам Капоне кўплаб жиноятларда иштирок этганини исботлай олмагани сабабли уни панжарага ортига юборишнинг бошқа йўлини топди: улар Альфонсони даромад солиғини тўламаганликда айблади. Шу сабаб 1931 йил кузида Аль Капоне 11 йилга қамалди ва катта жаримага тортилди. Қамоқхонадан туриб қўли остидагиларни бошқара олмаслиги учун уни Атлантадаги ахлоқ тузатиш муассасасига, кейин эса Алькатрас оролидаги машҳур қамоқхонага жойлаштиришди.\nБерилган 11 йилдан гангстер фақат етти йилини қамоқда ўтказди, аммо бу Альфонсонинг соғлиғига путур етказиш ва жиноий таъсирини бутунлай йўқотиш учун етарли бўлди. Қамоқхонада унинг сурункали сифилиси танасини йўқ қилишнинг сўнгги босқичига ўтди. Шунга қарамай, Аль Капоне бошқа сабаб билан вафот этди.\nЯнварьь ойи охирида у инсултга учради. Уч кун ўтгач, шифокорлар қўшимча равишда пневмония ташхисини ҳам қўйди. 1947 йил 25 январда Альфонсо Капоне Флорида штатидаги уйида юрак етишмовчилигидан вафот этди.\nМафия сардори Чикагода дафн этилди, бироқ зиёратчига айланган сайёҳларнинг катта оқими туфайли унинг Иллинойс штатидаги Кармел қабристонига кўчирилди.\nТарихда Капоне номи уюшган жиноятчиликнинг тимсоли сифатида сақланиб қолди, аммо унда киноларда тез-тез ишлатиладиган гангстер романтикасининг маълум бир ҳиссиёти бор эди. Бир неча ўнлаб таниқли Голливуд актёрлари Аль Капоне образини фильмлар ва телесериалларда қайта гавдалантирди. Қанчалик маълум ва машҳур бўлмасин, Аль Капоне жиноят оламига кирган инсоннинг ҳаёти залолатга юз тутишининг исботи сифатида тарихда қолди.\n22:21, 27.04.2022 58467\n12:43, 29.04.2022 53308\n08:47, 28.04.2022 56776\n23:10 Бугун 402\n22:57 Бугун 605\n22:45 Бугун 1959\n22:33 Бугун 5301\n07:30 Бугун 61160


Қозоғистон ва Ҳиндистон ўртасидаги товар айланмаси 1 миллиарддан ошди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистон ва Ҳиндистон ўртасидаги товар айланмаси 1 миллиарддан ошди\nҚозоғистон ва Ҳиндистон ўртасидаги ҳамкорлик муваффақиятли ривожланмоқда. Ҳиндистон элчиси Прабхат Кумар фикрича, икки мамлакат муносабатлари янги даражага чиққан. Фақат сўнгги йилнинг ўзида икки давлат ўртасидаги товар айланмаси бир миллиард доллардан ошган, бу эса 2017 йилга нисбатан 25 фоизга зиёд.\nПРАБХАТ КУМАР, ҲИНДИСТОННИНГ ҚОЗОҒИСТОНДАГИ ЭЛЧИСИ:\n- Ҳиндистон Қозоғистонга инвестиция киритяпти, Қозоғистон ҳам Ҳиндистонга сармоя қўяди. Биз энергетика, нефть маҳсулотлари, шунингдек, органик маҳсулотлар харид қилишдан манфаатдормиз. Бундан ташқари, Қозоғистон-Ҳиндистон ўртасида логистик ва транспорт инфратузилмаларни йўлга қўйиш устида фаол иш олиб борилмоқда.\nСиёсий ҳамкорлик ҳам тобора кенгаймоқда. Дипломатнинг айтишича, Қозоғистон ўз давлат мустақиллигини эълон қилганида Ҳиндистон биринчилардан бўлиб янги суверен мамлакатни табриклаган. Ҳинд бош вазири Қозоғистонга ташриф буюрган, Элбоши ҳам бир неча марта Ҳиндистонга расмий ташриф билан борган. Таълим соҳасидаги ҳамкорлик ҳам тобора юксалиб боряпти. Ҳиндистон томони қозоғистонлик талабалар учун бакалавриат ва олий таълимдан сўнг билим олишга грантлар ажратишни кўзда тутган.\nМаданий ҳамкорлик ҳам тобора юксалмоқда. Пойтахтда йога, ҳинд рақслари, мусиқаси, тилини ўргатиш билан шуғулланувчи ҳинд маркази ишлаб турибди. Ҳиндистон мустақиллиги байрами шарафига пойтахтда қозоғистонликларни ушбу мамлакат бой маданияти – фестиваллари, диққатга сазовор жойлари, тўй анъаналари ва табиати билан таништирувчи фотокўргазма ташкил қилинди.\nҚозоғистонҲиндистонтовар айланмасиПрабхат Кумар\nОХИТ Бош ассамблеяси якунлари эълон қилинди\nҚозоғистон Президенти Хитойга илк расмий ташрифни амалга оширади\nБМТ Хавфсизлик Кенгашида Астана жараёнининг аҳамияти белгилаб қўйилди\nЭкспертлар президент мурожаати ҳақида\n«Хабар» Агентлиги телебошловчилар танлов-кастингини эълон қилди\nНур-Султон ва Шанхайни тўғридан-тўғри рейслар боғлайди\nЕОИИ давлатлари савдо тўсиқларини бартараф этмоқда\nRegional Focus. 16.09.2019


ЎзА - Таэквондочиларимизнинг Жанубий Кореядаги ғалабалари\n10.07.2017 17:10 Чоп этиш версияси\nКатталар ўртасидаги беллашувларда Диёр Собиров, Нигора Турсунқулова ва Умида Абдуллаева ўз вазн тоифасида тенгсиз, деб топилди. Никита Рафалович ва Темур Собиров учинчи ўринни эгаллади.\nЎсмирлар ўртасидаги баҳсларда Бобурхон Каримов ўз вазн тоифасида олтин медални қўлга киритди. Интизор Абдулалимова кумуш, Мадинабону Маннопова, Жавоҳир Тошпўлатов ва Дониёр Йўлдошев бронза медаль билан тақдирланди.\nКадетлар ўртасидаги беллашувларда Амирбек Тўраев, Азизбек Раҳмонбердиев, Зафар Каримов шоҳсупанинг энг юқори поғонасига кўтарилди. Севинч Мусирова иккинчи, Санжарбек Қобилжонов, Умида Ҳасанова, Мумтозбегим Халилова, Зарнигор Ҳусниддинова учинчи ўринни эгаллади.\nЭнг кичик ёшдаги спортчилар ўртасида Абдумалик Абдумажидов ўз вазн тоифасида биринчи, Нурлан Бахажаев, Диёра Иномалиева, Камолбек Ғуломжонов иккинчи, Зафар Сатторов, Иззатбек Ғуломжонов учинчи бўлди.\nХалқаро турнирда таэквондочиларимиз 8 олтин, 5 кумуш ва 11 бронза медални қўлга киритди.


ХОТИН-ҚИЗЛАРНИ ҲАР ТОМОНЛАМА ҚЎЛЛАБ-ҚУВВАТЛАШ ДОИМИЙ ЭЪТИБОРИМИЗ МАРКАЗИДА БЎЛАДИ - Ўзбекистон овози газетаси\nМамлакатимизда хотин-қизларнинг ҳуқуқ ва манфаатларини таъминлаш, иқтисодий, ижтимоий ва сиёсий фаоллигини ошириш давлат сиёсатининг муҳим йўналиши сифатида белгиланган.\nЎзбекистон Республикаси Президентининг 2018 йил 2 февралдаги «Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида»ги фармони шу мақсадда қабул қилинди.\nОхирги йилларда ажрашишлар сони ҳар йили 10-11 фоизга ошиб боргани ташвишланарлидир. 2017 йилда 31 мингдан зиёд ажралиш ҳолати қайд этилган. Бунинг оқибатида, асосан, аёллар ва болалар жабр кўрмоқда. Аёллар ўртасида жиноятга қўл уриш ҳоллари кўп учрамоқда.\nВазирлар Маҳкамаси ҳузурида «Оила» илмий-амалий тадқиқот маркази ва унинг ҳудудий бўлинмалари ташкил этилиб, аниқ вазифалари, мақоми белгилаб берилди.\nФуқаролик ҳолатлари далолатномаларини ёзиш органи фаолиятини мувофиқлаштириш туман ҳокими ўринбосари — хотин-қизлар қўмитаси раиси зиммасига юклатилди. Бу билан жойлардаги хотин-қизлар масалалари бўйича ҳоким ўринбосарлари ҳамда Республика қўмитасининг имконияти ва таъсири кучайтирилди.\nОналар ва гўдаклар ўлими қайд этилаётгани, ногирон болалар туғилаётгани — хотин-қизларнинг репродуктив саломатлигини таъминлаш бўйича ишлар мутлақо қониқарсиз эканини кўрсатмоқда. Ҳар йили 95 фоиз ҳомиладор аёллар перинатал скрининг текширувидан ўтказилса-да, натижаси амалда сезилмаяпти. Шу боис оилавий поликлиникалар ва қишлоқ врачлик пунктларида «аёллар маслаҳатхоналари» ташкил этилиши белгиланди.\nПрезидентимиз Шавкат Мирзиёев мамлакатимиз хотин-қизларининг ҳаётий муҳим манфаатларини таъминлаш, турмуш шароитларини ҳар томонлама яхшилаш бўйича муҳим вазифаларни белгилаб берди.\n«Оила» маркази ва Хотин-қизлар қўмитаси томонидан Оила институтини мустаҳкамлаш концепцияси лойиҳаси ишлаб чиқилади.\nСудлар томонидан қарор қабул қилинаётганда, биринчи навбатда, ажралишларнинг олдини олиш, мазкур жараёнда аёллар ва болалар манфаатларини ҳимоя қилиш, айниқса, уларни уй-жой билан таъминлашга қаратилган чоралар кўриш бўйича таклифлар ишлаб чиқилади.\nХотин-қизларнинг тиббий маданиятини ошириш, кам таъминланган оилаларга манзилли тиббий ёрдам кўрсатиш, республика скрининг ва репродуктив марказлари хизматларини янада ривожлантириш бўйича ҳам тизимли ишлар амалга оширилади.


Қозоғистон Президенти хорижий инвесторларга мурожаат қилди – Kommers.uz\nБизнес\t16:50 | 8.1.22\nҚозоғистон Президенти хорижий инвесторларга мурожаат қилди\nТўқаев ўзининг Twitter’даги саҳифасида инглиз тилида бир нечта хабарларни жойлаштирди.\nФото: Қозоғистон Президенти матбуот хизмати\nХорижий сармоя учун очиқ эшиклар сиёсати Қозоғистоннинг асосий стратегияси бўлиб қолади. Бу ҳақда республика президенти Қосим-Жўмарт Тўқаев маълум қилди.\nТўқаев ўзининг Twitter’даги саҳифасида инглиз тилида бир нечта хабарларни жойлаштирди. Президент унда Қозоғистондаги сўнгги воқеалар ҳақида қисқача тўхталиб ўтди.\n«Тўғридан-тўғри хорижий инвестициялар учун очиқ эшиклар сиёсати Қозоғистоннинг асосий стратегияси бўлиб қолади», — дея хулоса қилди Тўқаев.\nБундан ташқари, у Қозоғистон бундан кейин ҳам хорижий дипломатик ваколатхоналар, шунингдек, хорижий компаниялар ва инвесторларнинг ходимлари, мулклари, хавфсизлиги ҳамда ҳимоясини таъминлашда давом этишига ишонтирди.\nАввалроқ Қозоғистон бизнесининг тартибсизликлар туфайли кўрган зарари қарийб 87,2 миллиард тенгени (тахминан 198 миллион доллар) ташкил этгани маълум қилинганди.


ОАВ: АҚШ СССРга қарши ядровий қурол қўллашга тайёр бўлган\n12:22 / 23.12.2015\nСовуқ уруш йиллари АҚШ раҳбарияти нафақат СССР ҳарбий ва саноат салоҳиятини пасайтириш, балки мамлакат фуқароларини йўқ қилиш учун ҳам ядровий қурол қўллашга тайёр бўлган. Бу ҳақда New York Times газетасининг электрон версиясида чоп этилган мақолада айтилди.\nНашр журналистлари АҚШ миллий архивлари томонидан махфийликдан олиб чиқилган ҳужжатлар билан танишиб чиқишди. 1959 йилга оид материалларда Вашингтон ядровий қурол ёрдамида ҳужум қилишга тайёр бўлган СССР, ХХР ва Шарқий Европадаги нишонлар рўйхати келтирилган бўлиб, удар орасида “аҳоли” категорияси ҳам тилга олинган.\nМасалан, Москвада АҚШ ҳарбийлари 179 нишонни ажратиб кўрсатган, Ленинградда 145, Шарқий Берлинда 91 нишон кўрсатилган. Буларнинг кўпчилиги саноат комплекслари ва ҳукумат биноларидир. Ҳар бир шаҳарга оид рўйхатда “аҳоли” деган категория тилга олинган.\n“Бу одамни ҳайратлантиради – нишон тариқасида аҳоли тўпланиш жойлари танланган”, — дейди Жорж Вашингтон университети илмий ходими Уильям Бурр. Айнан у 2006 йилда миллий архивга ҳужжатларни ошкор қилиш талабномасини юборган эди.


Келгуси йилдан бошлаб «Жиззах» махсус индустриал зонасида барча транспорт турлари учун тормоз колодкаларини ишлаб чиқарувчи завод ишга туширилади. Бу ҳақда республика Иқтисодиёт вазирлиги маълумотига асосланиб, «Podrobno.uz» нашри хабар бермоқда.\nХабарда айтилишича, ушбу лойиҳа Хитойнинг “Fujian Huari Automotive Parts Co., Ltd” компанияси томонидан амалга оширилади. Бу компания лойиҳани 3 миллион доллар миқдоридаги маблағ билан молиялаштиради.\nКорхона ишга туширилгач, бу ерда йилига 1,2 мингта колодка комплектлари ва 1,8 тонна накладка ишлаб чиқариш режалаштирилмоқда.\n18:02 Зоминда монитор ишлаб чиқарилмоқда\n19:05 2016 йилдан нархи 9 долларлик компьютерлар чиқарилиши режалаштирилмоқда


«GM Uzbekistan» Nexia ва Malibu автомобиллари ишлаб чиқариш ҳажмини салкам 10 бараварга оширди\n«GM Uzbekistan» АЖ томонидан ишлаб чиқарилган автомбиллар савдоси қайта бошланганлиги ва харидорлар томонидан келиб тушаётган мурожатларни инобатга олган ҳолда, компания томонидан Ўзбекистон Республикаси бозоридаги ҳаридорлар талабларини қондириш мақсадида, талаб юқори бўлган автомобиллар моделларини ишлаб чиқариш хажмларини оширишнинг тез мослашувчан механизмини...\nGM Uzbekistan сайтида харидорлар учун янги хизмат ишга туширилди\nGM Uzbekistan компанияси мижозлар ишончини ошириш ва савдо тизими шаффофлигини таъминлаш мақсадида ўзининг расмий сайтида янги бўлим ишга туширилди. Шу орқали харидорлар илгари рўйхатдан ўтказилган аризалар(электрон навбат) бўйича шартнома қилиш учун автомобилларни ҳар куни кўриб бориши мумкин.\n«GM Uzbekistan»нинг қайси автомобилларини бир кунда автосалондан олиб кетиш мумкин?\n«GM Uzbekistan» АЖ барча дилерлик тармоқларида мижоз тўлов қилган заҳоти олиб кетиши мумкин бўлган автомобиллар мавжудлиги ҳақида эслатиб ўтди.\nGM Uzbekistan автомобиллар сотувини қайта йўлга қўйди.\nЖорий йилнинг 30 июнь куни Халқаро пресс-клубда ўтказилган мулоқотда “Ўзавтосаноат“ акциядорлик жамияти бошқаруви раиси Шавкат Умурзоқов 1 августдан автомобиллар нархи ўртача 14 фоизга оширилиши ҳақида маълум қилган эди. Табиийки, бу баёнотга нисбатан жамоатчилик ўз муносабатини билдирди. Ижтимоий тармоқларда кенг муҳокама...\nGM Uzbekistan автомобиллари сотилганда қанча ёқилғиси бўлиши керак?\nGM Uzbekistan янги автомобиллари сотилаётган пайтда уларнинг бензин бакида қанча миқдорда ёқилғи бўлиши ҳақида маълумот берди.\nGM Uzbekistan машиналари нархлари оширилмайдиган бўлди\nGM Uzbekistan ишлаб чиқарган автомобиллар нархи 1 августдан оширилмайди.\n“Ўзавтосаноат” АЖ: Damas ва Labo ўрнини босадиган арзон моделлар ўзлаштирилади\nКейинги пайтда мамлакатимизда енгил автомобилларга бўлган эҳтиёж 2 баробар, шу жумладан, Damasга 3 баробар ошган. Шунинг учун GM Uzbekistan заводида ишлаб чиқариш ҳажмини кўпайтириш саъй-ҳаракатлари бошланган.\nGM Uzbekistan автомобилларини масофадан туриб, мобиль иловалар орқали сотиб олиш имконияти яратилади\nКелажакда GM Uzbekistan томонидан ишлаб чиқариладиган автомобилларни уйдан чиқмасдан туриб сотиб олиш имконияти яратилади.\nSpark электромобилга айлантирилади\nGM Uzbekistan заводида ишлаб чиқарилаётган Spark автомобилига электр двигатель ўрнатилади.\nЯнги нархлар янги ҳафтадан жорий қилиниши кутилмоқда.\nGM Uzbekistan АЖнинг янги лабораторияси тадбиркорларга қандай фойда беради?\nАвтомобиль эҳтиёт қисмларини маҳаллийлаштириш истагини билдирган маҳаллий тадбиркорларга қўшимча имкониятлар яратиш мақсадида GM Uzbekistan АЖ томонидан Марказий синов-ўлчов лабораторияси ишга туширилди.


Ўшда Манасга қўйилган ёдгорлик МДҲдаги энг баланд отлиқ ҳайкал бўлди | ҚИРҒИЗИСТОН ЯНГИЛИКЛАРИ\nЎшда Манасга қўйилган ёдгорлик МДҲдаги энг баланд отлиқ ҳайкал бўлди\nМанас ёдгорлиги Ўшда 5 январ куни турғизилди. Ёдгорлик архитекторларига кўра, улар ижоди МДҲ давлатларидаги энг баланд чавандоз ҳайкал бўлди. Интернет фойдаланувчилари эса ҳайкал қурилишига давлат бюджетидан маблағ сарф қилинганидан ғазабдалар.\n«Манас» монументи муаллифларидан бири Равшан Маматкулов сўзларига кўра, ҳайкал қурилиши тўрт ой давом этган ва унга икки тоннадан ошиқроқ темир сарфланган.\nҲайкал муаллифлари ғоясича, Манас қўлидаги найза халқ ҳимояси, ёдгорлик тагкурсисидаги йўлбарс эса — достон қаҳрамони куч ва қудрати рамзидир.\nЁдгорлик бош меъмори Нурбек Баетов ёдгорлик аэропортга яқинроқ бўлиши учун уни аайин Қасимбеков кўчасига ўрнатганарини айтиб ўтди.\nЎшнинг биринчи вице-мэри Таалай Сабиров «Клооп» мухбирларига Ўшдаги Манас ёдгорлиги — Мустақил давлатлар ҳамдўстлигилаги чавандоз ботирга қўйилган энг баланд меъморий қурилма эканини айтди.\n«Монголиянинг Улан-Батор шаҳрида Чингизхонга қўйилган 40 метрлик ҳайкал бор. Бизнинг ёдгорлик эса асоси билан 27-28 метр бўлади», — деди Сабиров.\nҲайкалнинг расмий турда қачон очилиши ҳозирча номаълум, бироқ маҳаллий ҳукумат вакиллари уни январ ойи охирига очишни режалаштирмоқдалар.\nЎш мэрияси матбуот хизматидан олинган маълумотларга кўра, ёдгорлик қурилиши «миллатлар аро дўстлик ва тинчлик» лойиҳаси доираси остида амалга оширилган.\n«Ҳайкал баландлиги 24 метрни тузади, унинг 10 метри — «От устидаги Манас»ни, ёдгорлик тагкурсиси 11 метрни, ҳайкал асоси эса 3 метрни тузади. Ҳайкал қурилишига 31 миллион сом сарфланди. Барча ҳаражат маҳаллий бюджет тарафидан молиялаштирилди», — деди матбуот котиби Гулжан Ажиматова.\nАйни пайтда машҳур «Дизель» форуми фойдланувчилари монумент қурилишига маҳаллий бюджетдан пул сарфланганидан норози эканини билдирдилар.\nАввалроқ шаҳарда «меъморий ёдгорликларни» қуриш доираси остида Ўшнинг ғарбдан кириш тарафига Барсбек учун, шарқдан кириш тарафига эса «Кыргыз көчү» комплекси ва Алимбек Дотҳонинг ёдгорлиги ўрнатилган эди.\nМуаллиф: Эльмурат Аширалиев\nАввалги мақола«Ошэлектро» 10 мингдан ошиқ қарздор абонентни ёруғликдан бебаҳра қилди\nНавбатдаги мақолаҲамдўстлик кубоги: Қирғизистон чорак финалга чиқа олмади, бироқ тўққизинчи ўрин учун курашни давом этдиради


Тожикистонда 13 махбус нондан захарланишдан улди – КУН УЗ\nГлавная / Жахон / Тожикистонда 13 махбус нондан захарланишдан улди\n08.07.2019\tЖахон Comments Off on Тожикистонда 13 махбус нондан захарланишдан улди 66 Показы\nТожикистонда 7 июлда мамлакатнинг шимолидан Душанбе ва жанубдаги колонияларга махбусларни кучириш вактида 13 махбус захарланишдан улди. Бу хакда Тожикистон адлия вазирлигининг жиноий жазоларни ижро этиш бош бошкармаси маълум килди.\n7 июлда белгиланган режага кура 3 та махсус машинада 128 махбус – 120 эркак ва 8 аёл Тожикистоннинг шимолидаги 3 та ахлок-тузатиш муассасасидан Душанбе, Нурек ва Яванда жойлашган 3 та ахлок-тузатиш муассасасига кучирилган.\nДушанбега якин колганда махбуслардан бири ёнидаги 3 та нонни 16 махбус билан булишган. Ярим соатдан кейин нонни еган махбуслар узларини ёмон хис кила бошлашган, Душанбега келганда эса улар бехуш холда булганлар. 5 дакикадан кейин вокеа жойига тез ёрдам машиналари етиб келган. Тиббий ходимлар 3 махбуснинг хаётини саклаб колишга муваффак булишган, колган 13 киши улган.\nУлган махбуслар руйхати эълон килинган. Улардан энг кичиги августда 20 ёшга тулиши керак булган, энг каттаси эса 42 ёшда булган.\nКолган 115 махбус хеч кандай шикоятларсиз белгиланган ахлок-тузатиш муассасаларига жойлаштирилган.\nТожикистон бош прокуратураси ушбу ходиса юзасидан жиноий иш кузгатган. Шунингдек, махсус тергов гурухи тузилган, суд-тиббиёт экспертизаси белгиланган. Ишнинг боришини шахсан бош прокурор уз назоратига олган.\nСледующая Африка миллатлар кубогида чорак финалнниг барча иштирокчилари маълум. Гана мусобакани тарк этди\n«Кизил», «сарик», «яшил» тоифаларга ажратилган худудларда карантин даражаси кайси холларда юмшатилиб, бошка рангга утиши мумкин? …\nКабрдаги холатни эслаш\nСаудия подшохи Назарбоевга АКШга учиб кетишидан аввал кунгирок килган\nТуркия Афринда белгиланган 113та нишондан 108тасини йук килди


ЎзА - Қайнона-келин ўртасидаги уй можароси\n08.09.2018 13:13 Чоп этиш версияси\nАндижон шаҳридаги “Соғлом авлод” маҳалла фуқаролар йиғинида Фуқаролик ишлари бўйича Андижон вилояти судининг сайёр суд мажлиси бўлиб ўтди.\nФуқаролик ишлари бўйича вилоят суди судьяси Р.Қорабоев раислигида бўлиб ўтган суд мажлисида “Соғлом авлод” маҳалласида яшовчи қайнона Хосиятхон ҳамда келини Саломатхон (исмлар ўзгартирилган) ўртасидаги уй билан боғлиқ можаро кўриб чиқилди.\nТурмуш ўртоғининг бевақт вафотидан сўнг 2 нафар ёш бола билан қолган Саломатхонни қайнонаси уйдан чиқиб кетишини талаб қилган. Уруш-жанжал, ўртадаги можаро ойлаб давом этди. Қўни-қўшни, маҳалла-кўй аралашуви ҳам масаланинг ҳал этилишига ёрдам бермади.\nУшбу масала бўйича Саломатхоннинг судга қилган мурожаати сайёр судда кўриб чиқилди. Қайнона-келин муносабатлари, халқимизнинг одоб-ахлоқ мезонларига зид нохуш ҳолат кенг жамоатчилик томонидан муҳокама қилинди. Масала атрофлича ўрганилиб, адолатли ҳукм чиқарилди. Суд ҳукмига кўра, уй баҳоланган сумманинг 60 фоиз қисми келинга, 40 фоизи эса қайнонага тегадиган бўлди.\nСайёр суд мажлисида ҳуқуқшунослар фуқароларнинг ҳуқуқий билим ва саводхонлигини юксалтириш, қонун устуворлигини таъминлаш, турли иллатларга барҳам бериш, жиноят ва ҳуқуқбузарликлар келиб чиқишининг олдини олиш бўйича суҳбатлар ўтказди.


Таълим-тарбия борасидаги мажбуриятларни бажармаганлик учун жавобгарлик белгиланмоқда - Халқ сўзи\n19:26 07 Апрель 2020 Жамият\nОлий Мажлис Қонунчилик палатаси мажлисида “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонун лойиҳаси депутатлар томонидан батафсил кўриб чиқилар экан, масалага ана шу нуқтаи назардан ёндашилди.\nУшбу ҳужжат билан болаларни тарбиялаш ва уларга таълим бериш борасидаги мажбуриятларни бажармаганлик учун Маъмурий жавобгарлик тўғрисидаги кодекснинг 47–моддасида жавобгарлик белгиланмоқда.\nҚайд этилганидек, сўнгги йилларда мазкур моддада назарда тутилган ҳуқуқбузарликларни содир этиш ҳолатлари кўпайиб бормоқда. Шу муносабат билан, лойиҳада мазкур моддада белгиланган санкция миқдорларини ошириш таклиф этиляпти.\nСамарали таълим тизимини яратиш педагогик кадрларнинг жамиятдаги ўрнига бевосита боғлиқдир. Ўқитувчи мақомининг юқори нуфузга эга эмаслиги, унинг ҳуқуқий ҳимояланмагани ҳамда фаолиятининг дахлсизлиги кафолатланмагани таълим сифатини жаҳон стандартлари даражасига кўтаришга имкон бермайди.\nБугунги кунда давлатимиз раҳбари томонидан олиб борилаётган таълим тизимини ислоҳ қилишга қаратилган сиёсатнинг асосий мақсадларидан бири ҳам шундан иборат.\nШундан келиб чиқиб, лойиҳада Кодекс янги 1975-модда билан тўлдирилмоқда. Яъни, унда таълим муассасаси педагогик ходимининг таълим олувчилар билимини тўғри ва холис баҳолашига таъсир кўрсатишда ифодаланган унинг касбий фаолиятига аралашиш, худди шунингдек, таълим муассасаси педагогик ходимининг хизмат вазифаларини бажаришига тўсқинлик қилиш учун жавобгарлик ўрнатиш назарда тутиляпти.\nШу билан бирга, “Таълим тўғрисида”ги Қонун 301-модда билан тўлдириляпти. Унда педагогик ходимларнинг касбий шаъни, қадр-қиммати ва ишчанлик обрўси давлат ҳимоясида эканини, шунингдек, педагогик ходимларнинг касбий фаолиятига аралашишга ҳамда хизмат вазифаларини бажаришига тўсқинлик қилишга йўл қўйилмаслигини белгилаш таклиф этилмоқда.\nПарламент аъзоларининг фикрича, мазкур ҳужжатни қабул қилиш натижасида ота-оналарнинг бола тарбияси учун масъулиятини кучайтиришга, ўқитувчиларнинг жамиятдаги мавқеи ошишига ҳамда уларнинг ҳуқуқий ҳимоясини таъминлашга эришилади.\nМажлисда қонун лойиҳаси юзасидан қизғин фикр-мулоҳазалар билдирилди ҳамда у концептуал жиҳатдан биринчи ўқишда қабул қилинди.


Aбдулазиз Комилов қирғизистонлик ҳамкасби билан учрашди - UzNews.uz\n27 февраля, 12:51 312 0\nЎзбекистон ТИВ раҳбари 9 кун ичида Марказий Осиё бўйлаб амалга оширган турнесини тўлиқ якунлади.\nБугун, 27 феврал куни Қирғизистон ташқи ишлар вазири Руслан Казакбаев Бишкек шаҳрига амалий ташриф билан келган Aбдулазиз Комиловни қабул қилди. Бу ҳақда Ўзбекистон ТИВ Матбуот хизмати хабар берди.\nБўлиб ўтган суҳбат чоғида икки мамлакатнинг ўзаро манфаатли соҳалардаги сермаҳсул ҳамкорлик қилаётганлиги қайд этилди. Ўзбекистон ва Қирғизистоннинг кўплаб минтақақий ва халқаро масалалар бўйича мақелари яқин бўлиб, бу кўп томонлама тузилмалар доирасида изчил ҳамкорликни давом эттириш учун мустаҳкам замин яратаётгани эътироф этилди.\nҚирғизистон томони 2021 йил Тошкентда ўтказиладиган “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидаги халқаро конференцияга таклиф қилинди.\nЭслатиб ўтамиз, Aбдулазиз Комилов бундан аввал Марказий Осиё минтақасидаги – Туркманистон, Қозоғистон, Тожикистон, шунингдек, қўшни Афғонистон давлат раҳбарлари ва Ҳиндистон ташқи ишлар вазири билан учрашганди.\n9 апреля, 18:16 1494 0\n9 апреля, 18:57 1023 0\n9 апреля, 14:46 681 0\n9 апреля, 14:21 493 0\n02 Апреля, Пятница 1009 0\n02 Апреля, Пятница 713 0\n22 Марта, Понедельник 4040 0\n12 Марта, Пятница 3631 0\n27 Марта, Суббота 3027 0\n29 Марта, Понедельник 1384 1\n29 Марта, Понедельник 2112 1\n03 Марта, Среда 1172 0


Ўзаро қарам муносабатлар ва уларнинг белгилари • NeMolchi.uz\nBosh sahifa Jabrlanganlarga maslahat Ўзаро қарам муносабатлар ва уларнинг белгилари\nЎзаро қарам муносабатлар ва уларнинг белгилари\n«Ўзаро қарам муносабатлар” атамаси кўпинча ёши катта иккала партнердан бири бошқасига носоғлом руҳий, ижтимоий ёки бошқа қарамликда бўлган муносабатларни тасвирлаш учун ишлатилади. Бу тузоққа эр ва хотин, дўстлар, вояга етган болалар ва уларнинг ота-оналари тушиб қолишлари мумкин.\nКўпинча абьюзер эркак билан яшаётган аёл эрига қарамлиликда эканлиги айтилади. Иккала партнер ҳам ўзаро қарам эканлигини тушуниш муҳим. Золим ҳам қурбонга қарам бўлиши мумкин, чунки ундан қувват олади. Ва аёл «уни ташлаб кетсам, қандай яшайди” деб ташвишланади. Бундан ташқари, манипуляторлар бу ҳис-туйғуларга усталик билан босим ўтказадилар: аёл кетмоқчи бўлса, “асал ойи”ни ташкиллаштиришади. Ёки қаттиқ касал бўлиб қолади. Аёлни қайтариш учун ҳар турли ҳийлалардан фойдаланишади.\nСизнинг муносабатларингиз қарамлик ёки ўзаро ҳурматга асосланганми? Бундай қарамликдан азоб чекаётганларни қандай фазилатлар бирлаштиришини кўриб чиқайлик.\nЎзаро қарам муносабатларнинг белгилари\nПартнёр розилигисиз қарор қабул қилишдан қўрқасиз\nЎзаро қарам муносабатларда одамлар кўпинча ўз ҳаётларининг барча соҳаларига партнёрларини жалб қилади. Ҳар бир вазият партнёрнинг рухсати билан ечим топади: синфдошлар билан учрашув, иш таклифи, озиқ-овқат сотиб олиш. Албатта, оилада одамлар кўпинча бир-бири билан маслаҳатлашадилар. Аммо, агар шеригингизнинг розилигисиз қарор қабул қилишга қўрқсангиз, демак ўзингизга ишонмайсиз.\nБаҳс ва низолардан қочиш учун ҳамма нарсага рози бўласиз\nОилавий муносабатлар муросага асосланган. Аммо бу муросалар ўзаро бўлиши керак: эр-хотин ўз фикрларини ифода этишдан ва ҳимоя қилишдан қўрқмаслиги керак. Агар сиз партнёрнинг ҳар бир гапига рози бўлаверсангиз, бу ҳам ўзаро қарамлилик белгиси бўлиши мумкин. Бундай вазиятда бўлган одамлар ўзларининг фикрлари жанжал ёки низоларга олиб келиши мумкинлигидан қўрқишади. Шунинг учун, улар учун келишиш энг мақбул йўлдир.\nПартнёрингиз манфаатларини ўзингизникидан устун қўясиз\nҲар кимга ёқишга ҳаракат қиладиган одамлар кўпроқ ўзаро қарамлиликка тушиб қолишади. Бошқа одамларнинг муаммоларини ҳал қилиб, бошқаларга ҳаддан ташқари ғамхўрлик қилиб, улар ўзлигини унутишади. Бу ошиқлар ўртасидаги муносабатларда ҳам, ота-она билан бола ўртасидаги муносабатларда ҳам содир бўлади. Масалан, ота-она фарзандининг оиласига доимий равишда аралашиб, улар учун қарор қабул қилади. Баъзида ота-оналар катта ёшдаги болаларни ўзларининг ғамхўрликлари билан “бўғиб қўйишади”, чунки улар бошқа ҳаётни тасаввур қила олмайдилар. Ва улар катта ёшли боланинг шахсий ишлари, ўз вақти ва қизиқишлари бўлиш ҳуқуқини тан олмайдилар. Зудлик билан жавоб бермаслик ота-оналарга бефарқлик сифатида қабул қилинади. Гарчи шундай бўлмаса-да.\nСиз партнёрингиз учун ўз осойишталигингизни унутасиз\nАйтайлик, сиз риоя қилган муайян қоидаларингиз бор эди. Аммо ўзаро қарам муносабатларга киришганингизда, сиз ушбу қоидаларга эътибор бермай бошладингиз. Улар сизнинг муносабатларингизга зарар етказмаса ҳам, улар сизнинг шахсий чегараларингизни бузади. Масалан, ҳар куни эрталаб машғулот ўтказардингиз дейлик. Аммо парнтёрингиз эрталабки шовқинларга шикоят қилганида сиз одатингиздан воз кечдингиз.\nСиз партнёрингизнинг сизга ёқмайдиган севимли машғулотларига катта эътибор қаратасиз\nИкки инсон бирга яшагандан кейин бир-бирининг қизиқишларига бефарқ бўлмаслиги табиийдир. Аммо ҳеч ким партнёрига ёқадиган ҳамма нарсага қизиқишга мажбур эмас: сизнинг қизиқишларингиз, севимли машғулотларингиз турли бўлиши мумкин.\nДўстлар/дугоналарингиз билан ўтириш ўрнига партнёрингиз билан футбол кўриш ёки операга борасиз. Нега бундай қиляпсиз? Кўпинча ишончсиз одамлар ўз манфаатларидан воз кечишади.\nРашк сизнинг умр йўлдошингизга айланди\nЎзаро қарам бўлган партнёрлар эри ёки хотини мулоқот қиладиган одамларни рақиб сифатида қабул қилади. Ваҳоланки, бу дўстлар ва яқин қариндошлар билан мулоқот бўлиши мумкин. Ҳасадгўйлик доим ҳамроҳингиз бўлади. Эсда тутингки, ҳасадгўйлик ва ўзига паст баҳо бериш ёнма-ён юради.\nСохта туйғу пайдо бўлади: «у бошқалар билан гаплашар экан, демак мен унга керак эмасман». Агрессия кучаяди, ўзига ишонч буткул йўқолади. Рашк очиқчасига қилинса ҳам, яширилса ҳам муносабатларни бузади …\nИккита ўзига ишонган одам бирга яшаганда, улар баъзан партнёри кимгадир кўпроқ эътибор бераётганини пайқашлари мумкин. Одатда одамлар норозиликларини айблаш ёки манипуляция қилмасдан муҳокама қилишади.\nСиз доимо партнёрингизни назорат қилишингиз керак\nПартнёрингиз нима қилаётганини текшириш учун ҳар соатда хабарлар юборасизми. Ёки ижтимоий тармоқларда ёзишмаларни ўқиш учун унинг паролларини билиб оласизми? Агар у дўстлари билан эканлигини билсангиз, ўн марта қўнғироқ қиласизми? Сиз аллақачон унга қарам бўлиб қолган бўлишингиз мумкин.\nПартнёрингиз ҳаётида нималар бўлаётгани билан қизиқиш яхши. Аммо қизиқиш назоратга айланганда, бу яхшилик аломати эмас. Соғлом муносабатларда, одамлар бир-бирларининг шахсий вақтларини ҳурмат қилади, партнёрига ишонади ва бошқа бирон нарса билан машғул бўлсалар, хавфни кўрмайдилар.\nПартнёрингиз сиз учун ўзгаришини талаб қиласиз\nЎзаро қарам муносабатларда одамлар ҳар хил муносабатда бўлишади. Кимдир бошида ёзганимиздек, ҳамма нарсада партнёри билан рози. Ва кимдир партнёрдан ўзгаришни талаб қила бошлайди: «Буни қил, буни қилма, мен соч турмагингни ёқтирмайман, бундай кулишни бас қил…».\nАгар сиз ўзингизни худди шундай тутсангиз, партнёрингизнинг бу ҳаракатлари қачондир сизга ёққанини эсланг. Сиз ўз ҳаётингизни ушбу соч турмагидаги, шу тарзда ҳаракат қилган одам билан боғладингиз. Соғлом муносабатларда, одамлар бир-бирларининг шахсий чегараларини билишади, шунингдек, фикрларни очиқ муҳокама қилишади ва ўз ҳиссиётларини бўлишади. Аммо улар партнёрни ўзгартиришга ҳаракат қилишмайди.\nАгар партнёрингизнинг қайсидир томонлари сизни қониқтирмаса, муносабатларингизни қайта кўриб чиқиш вақти келгандир.


Бегона ўтларга қарши кураш чоралари – Tadbirkor-Fermer\nБегона ўтларни йўқотиш олдини олиш, қирувчи ва махсус тадбир-ларга бўлинади.\n1.Бегона ўтлар тарқалишини олдини олиш. Далаларни бегона ўтлардан тоза бўлишини таъминлашда уларни тарқалишини олдини олиш тадбирлари муҳим аҳамиятга эга. Кўпчилик бегона ўтларнинг уруғи экин билан бирга етилади. Ҳосил йиғиштириб олинганда улар донга аралашиб кетади. Одатда буғдойга олабута, исмалоқ, беда уруғига зарпечак, шолига курмак аралашган бўлади.\nУруғликни тозалаш экиннинг соф бўлишига имкон беради. Бегона ўтлар уруғи етилмасдан экинлар ҳосилини йиғиб олиш уруғликнинг тоза бўлишини таъминлайди. Бедани 15-25 % гуллаганда ўриш бегона ўтлар уруғи етилишига йўл қўймайди. Канал, ариқ, зовур ва йўл ёқаларида ўсадиган бегона ўтларни уруғламасдан йўқотиб туриш сув орқали уруғлар тарқалишининг олдини олади.\nБегона ўтлар тарқалишини олдини олишда далаларга яхши чириган гўнг солиш керак. Чиримаган гўнгда эса бегона ўт уруғлари кўп бўлади.\nЭкинларнинг кўчат қалинлиги сийрак бўлса бегона ўтлар ўсишига имконият яратилади. Шунинг учун кўчат қалинлиги нормал бўлишига эришиш лозим.\nБир хил экин сурункасига экилаверса шу экин агротехникасига мослашган бегона ўтлар кўпайиб кетади. Буни олдини олиш учун агротехникаси бир-биридан кескин фарқ қиладиган экинларни навбатлаб экиш лозим.\nКарантин тадбирлар. Бегона ўтларни тарқалишини олдини олиш учун ички ва ташқи карантин тадбирлари қўлланилади. Ички карантин мамлакат ичидаги хавфли бегона ўтларни бир вилоятдан иккинчи вилоятга ўтишини олдини олади. Ташқи карантин эса чет эллардан ашаддий бегона ўтларни Ўзбекистонга кириб келишини олдини олади. Ички карантин бегона ўтларга ёввойи гултожихўроз, ажриқ, гъумай, какра, саломалай-кум, аччиқмия, оқмия, кампирчопон, девкурмак говкурмак, зарпечак ва бошқалар киради. Уларнинг рўйхатига ўзгартиришлар киритиб борилади.\n2.Бегона ўтларга қарши агротехник кураш чоралари. Бегона ўтларга қарши агротехник чораларига шудгорлаш, экин экишдан олдин, экин экилгандан сўнг ерга ишлов бериш тадбирлари киради. Икки ярусли плуглар билан сифатли қилиб ўтказилган кузги шудгор бегона ўтлар сонини кескин камайтиради. Чимқирқарли плуг билан тупроқ юзасига тўкилган бегона ўт уруғлари 30-35 см чуқурликка кўмилса маълум миқдорда унувчанлигини йўқотади.\nГъумай, ажриқ, қамиш каби илдизпояли бегона ўтларни шудгорлашдан олдин ағдаргичи олинган плугда 18-22 см чуқурликда юмшатиб сўнгра чизел ёрдамида илдизпояларни тирмалаб олиш керак. Ҳар йил ўзгарган чуқурликда ҳайдаш ҳам бегона ўтларни камайтиради. Агар ер биринчи йили 40 см чуқурликда, кейинги йилларда 25, 30, 35 ва 40 см чуқурликда шудгорланса бегона ўт уругълари тушган қатлам уч йилгача ер бетига чиқмайди ва унувчан уруғлар миқдори камаяди.\n3.Бегона ўтларга қарши махсус кураш чоралари. Бегона ўтларга қарши махсус чораларга биологик, оловли кураш, мулчалаш каби усуллар киради.\nАлмашлаб экиш, экинларнинг экиш муддатлари, меъёрлари бегона ўтларнинг зараркунандалари ва касалликларидан фойдаланиш биологик кураш усулига киради.\nАгротехникаси турлича бўлган экинларни навбатлаб экиш бегона ўтларни кескин камайтиради. Масалан бедадан кейин пахта даласидаги бегона ўтлар сони 40-50% камаяди.\nШумгъияга қарши фитомиза пашшаси қўлланилганда унинг уругъи 71% гача камаяди.\nОловли култиваторлар ёрдамида бегона ўтларни куйдириш мураккаб-лиги учун ҳозирги даврда қўлланилмаяпти.\nМулчалаш усули. Мулчалаш учун плёнка, нефт чиқиндиси, мах-сус қогъоздан фойдаланиш мумкин. Бу нарсаларни қатор устига ёпиш бегона ўтлар ўсишини олдини олади.\n4.Бегона ўтларга қарши кимёвий кураш чоралари. Бегона ўтларга қарши курашда гербитсидлар самарали восита ҳисобланади. Тузилишига кўра гербитсидлар анорганик ва органик моддаларга бўлинади. Экинларга ва бегона ўтларга таъсир этишига кўра гербитсидлар танлаб таъсир этувчи ва ёппасига таъсир этувчиларга бўлинади. Бегона ўтларга таъсир этишига қараб контакт ва ичдан таъсир этувчиларга бўлинади. Контакт таъсир этувчилар ўсимликнинг теккан жойига таъсир этади. Ичдан таъсир этув-чилар бегона ўтларнинг қайси қисмига тегишидан қатъий назар унинг танасига сингиб моддалар алмашинув жараёнини бузади.\nГербитсидлар ОВХ – 28 аппаратида ёппасига, ПГС – 2,4 , ПГС – 3,6 аппаратида тасмасимон усулда сепилади.\nГербисидларнинг самарадорлиги уларнинг меъёри, қўллаш усули, муддати ҳамда тупроқ намлигига богълиқ бўлади. Огъир механик таркибли, чириндига бой тупроқларда юқори, қумлоқ ва қумоқ тупроқ-ларда нисбатан пастроқ меъёрларда қўлланилади.\nПахтачиликда которан, котофор гербитсидлари экиш билан бирга тасма усулида 0,9-1,2 кг/га, трефлан 4,0-6,0 л/га меъёрда экишдан олдин ёппасига сепилади. Кўп йиллик ўтларга қарши фосулен (9-12 кг/га) ва раундап (6,0 л/га) сентябр, октябр ойларида қўлланилади. Фюзилад 3,0 л/га меъёрда гъўзанинг биринчи сувидан кейин сепилади.\nМаккажўхорида симазин 1,9-7,5 га/кг, атразин 3,0-8,0 га/кг, аге-лон 4,0-6,0 кг/га, политриазин 3,0-6,0 га/кг меъёрда тасма усулида қўлланилади.\nҒалла экинларида гранстар 10-20 г/га меъёрда апрелнинг биринчи ярмида сепилади. Шунингдек, 2,4 -Д нинг аминли тузлари ёки эфирла-ридан (лалмикор ерларда) ишлатилади. Солиш меъёри 1-2 кг/га, 300 л/га сувда эритиб самолётда, 600 л/га сувда эритиб ОВХ – 28 пурка-гичида пуркаш мумкин. Шолида ялан (8-16 кг/га), пропанид ( 16-30 кг/га), гъаллада триллат (2-4 кг/га) гербитсидларидан фойдаланилади.\nСабзида линурон (0,8-3,0 л/га), керосин (300-400 л/га), пиёзда рамрод (4,6-6,6 л/га) каби гербитсидлар қўлланилади.\nБегона ўтларга қарши курашда агротехник, биологик ва кимёвий кураш чораларини уйғунлашган ҳолда олиб бориш керак.


Qalampir.uz - Абдулла Қурбонов “Миллион”ни таҳқирлагани учун охирги бор огоҳлантирилди\n11:53, 02.06.2018 Шоу-бизнес\nАбдуқаҳҳоров “Миллион” жамоаси ҳақидаги мулоҳазаларини қаттиқ танқид қилди. У хонандани сўнгги бор огоҳлантираётганини урғулади.\nАввалроқ, “Ўзбекконцерт” давлат муассасасида “Миллий эстрада санъатининг ёшлар маънавий, ахлоқий тарбиясидаги ўрни ва санъаткор одоби” мавзуида маънавият соати ташкил этилгани ҳақида хабар берган эдик. Унда сўз олган ДМ директори Одилжон Абдуқаҳҳоров хонанда Абдулла Қурбоновнинг ижтимоий тармоқларда тарқалган интервьюсини, аниқроқ айтадиган бўлсак, “Миллион” жамоаси ҳақидаги мулоҳазаларини қаттиқ танқид қилди. У хонандани сўнгги бор огоҳлантираётганини урғулади.\n“Абдулла ака, мен сизни охирги бор огоҳлантиряпман. Ўзингиз “Миллион”нинг концерт дастурида 3-4 кунлаб қуллуқ қилиб турдингиз, фотиҳа бердингиз. Бу тасвирлар ижтимоий тармоқларда ҳам тарқалди. Орадан вақт ўтгандан кейин “миллион башара” деб интервью беришнинг нима кераги бор?\n“Миллион” менга ҳеч ким эмас! Гап шундаки, сиз санъаткорсиз, маданият ходимисиз, шу боис “миллион башара” деб гапиришингиз мутлақо нотўғри. Бу нафақат Абдулла акага, бошқаларга ҳам тегишли. Интервьюда гапларингизга жиддий эътибор беринглар”.\nУшбу масала кўтарилган чоғда хонанда Абдулла Қурбонов ҳам залда эди. Бироқ Абдуқаҳҳоровга нисбатан ғиқ этгани йўқ. На ўзини оқлади, на “Миллион”ни қоралади.\nМасаланинг бошланғич нуқтасига қайтсак. “Миллион” жамоаси жорий йил тақдим этган концерт дастурида Абдулла Қурбонов билан боғлиқ саҳна кўриниши бор эди. Орадан кўп ўтмай, Абдулла Қурбонов “Миллион”га нисбатан таҳқирли интервью берди. Жамоа аъзоларини “миллион башаралар” деди, уларни Худога солганини айтди. Ҳолбуки, ўша концертда Абдулла Қурбоновнинг ўзи ҳам томошабинлар қаторида бўлган. Абдуқаҳҳоров айтганидек, жамоадагиларга бу саҳна кўриниши юзасидан эътироз билдирмаган.\nМаънавият соатида гап яна ижтимоий тармоқларга жойлаштирилаётган суратларга бориб тақалди. Одилжон Абдуқаҳҳоров санъаткорлардан саҳарлик ва ифторлик вақтидаги тўкин дастурхонни суратга олиб, ресторанлардаги таомлар расмларини ҳадеб тармоққа жойлаштириб, халқнинг нафсониятига тегмасликни, аксинча, ёшларга ўрнак бўладиган, уларни илм олишга, касб-ҳунар эгаллашга ундайдиган тарбиявий аҳамиятга эга видео ва суратлар жойлаштиришларини сўради.\nТеглар:Абдулла Қурбонов Одилжон Абдуқаҳҳоров Миллион жамоаси Ўзбекконцерт\n“Оламга нур сочган ой” сериалининг 16-қисми\n16:56, 19.12.2018 28 182\n15:16, 30.10.2018 32 748


14:30 / 01.08.2020 1751 pdf Ўқиш режими + -\nКечанинг олтидан бири қолган вақт. Буни саҳар вақти ҳам дейилади. Бу истиғфор айтиладиган вақтдир.\n«Ва улар саҳарларда истиғфор айтар эдилар» (18-оят).\nҲадиси шарифлардан бирида Пайғамбаримиз алайҳиссалом шундай деганлар: «Албатта, Аллоҳ таоло ҳар куни кечанинг учдан бири қолганда дунё осмонига тушади ва тонг отгунча: «Тавба қилувчи борми, тавбасини қабул қиламан; истиғфор айтувчи борми, мағфират қилиб, гуноҳини кечаман; сўровчи борми, сўраганини бераман», дейди».\nШунинг учун иложи борича саҳарда туриб ибодат қилишга, истиғфор айтишга уриниш лозим.\n11:03 / 01.08.2020 841\n15:08 / 02.10.2020 1619\n2210 05:00 / 01.03.2017\n2380 05:00 / 01.03.2017\n1445 14:04 / 10.11.2019\n3238 23:10 / 19.04.2017


Ўзбекистон 18:39 / 16.09.2020 6032\n«Минтақамизда сув танқислиги билан боғлиқ вазият йилдан йилга мураккаблашиб бормоқда. Охирги 10 йилда, мисол учун, Ўзбекистонда сув ҳажми 12 фоизга, ўтган йилгига нисбатан эса бу йил 15 фоизга камайган.\nБундай шароитда сувни тежаш ва ҳисобини юритиш ҳар доимгидан ҳам долзарб масалага айланди. Ўтган икки йилда президент ва ҳукуматнинг шу соҳага доир 11та қарори қабул қилиниб, ҳамма шароит яратиб берилди», дейилади президент матбуот хизмати хабарида.\nЙиғилишда бажарилган ишлар имконият даражасида эмаслиги таъкидланган. Масалан, шу пайтгача 285 минг гектар, яъни бор-йўғи 7 фоиз ерда сув тежовчи технологиялар жорий этилган. Бу борада, айниқса, Қашқадарё, Бухоро, Хоразм вилоятларида қолоқлик бор. Фурқат, Бўка, Чиноз, Сардоба, Тахтакўпир, Қораўзак, Касби, Қизириқ, Музработ туманларида сув тежовчи бирорта ҳам лойиҳа татбиқ қилинмаган.\nСоҳадаги яна бир инновация – кластерлар 3 минг гектардан зиёд экин майдонини лазер ёрдамида текислаш орқали сув сарфини 20-25 фоиз, ўғитни 15 фоиз тежашга, ҳосилдорликни камида 10 фоизга оширишга эришган. Давлат раҳбари бу тажрибани кенг қўллаб, пахта, ғалла ва шоли майдонларини лазер ёрдамида текислаш муҳимлигини таъкидлади. Молия вазирлигига ушбу технологияни жорий қилишга Қишлоқ хўжалиги жамғармасидан камида 250 миллиард сўм кредит ажратиш топширилди.\nЖорий йилда Қуйи Чирчиқ, Нарпай, Булунғур, Сардоба, Нишон, Касби туманларида сув хўжалиги объектлари хусусий шериклик асосида тадбиркорларга берилиб, намунавий лойиҳа амалга оширилмоқда. Бу орқали мазкур иншоотлар модернизация қилиниб, эксплуатация харажатлари анча қисқаради. Йиғилишда бундай лойиҳаларни бошқа ҳудудларда ҳам жорий этиш бўйича топшириқлар берилди.\nСув исрофига сабаб бўлаётган муаммолардан яна бири шуки, бугунги кунда 3 мингдан зиёд сув ўлчаш постларининг атиги 2 фоизи, 400та йирик сув объектининг 2,5 фоизида бошқариш тизими автоматлашган, холос. Шу боис Сув хўжалиги вазирлигига йил якунигача 150та, келгуси йилдан барча ўлчаш постларида сувни онлайн режимда назорат қилувчи автоматлашган тизим жорий этиш вазифаси юклатилди.\n«Ўзбекбалиқсаноат» уюшмасига коллектор сувларида балиқчиликни ривожлантириш бўйича топшириқ берилди.


Дам олиш кунларига Истанбулга: ихтиёрингизда бор-йўғи икки кун бўлганда нима қилиш ва қаерга бориш керак?\nЎзбекистонлик кўпчилик сайёҳлар Анталиядаги пляжда дам олишни Истанбулда бир неча кун ўтказиш билан бирлаштиришни орзу қилишади.\nЧунки Истанбул – бу ёрқин таассуротлардан тузилган ва турк қаҳвасининг хушбўй ифори уфуриб турувчи эртак, унда Босфор яшайди, уни Мармар денгизининг суви ювиб туради...\nЧунки Истанбул – бу бир вақтнинг ўзида ҳам Европа, ҳам Осиё, Истанбулнинг ҳар бир кўчаси тарихдан сўзлаб туради.\nАгар Сиз Туркияга ва хусусан, Истанбулга боришни орзу қилувчилар сафидан бўлсангиз, икки кун ичида боришингиз мумкин бўлган жойларнинг қисқача йўлкўрсаткичи билан таништирамиз.\nАйтганча, Нью-Йорк, Венеция ва Истанбул пиёда сайр қилиш учун дунёнинг энг яхши шаҳарлари эканлигини биласизми? Агар билмасангиз, ишонинг: Истанбулда юриш керак, юрганда ҳам ҳеч нарсани ўтказиб юбормаслик учун кўп юриш керак!\nЎз сайрингизни шаҳарнинг барча марказий нуқталаридан кўриш мумкин бўлган Галата минорасидан бошлашингиз мумкин.\nШаҳар тимсолларидан бири ҳисобланувчи ушбу минора баландлиги – 61 метр.\nБу ерда қишин-ёзин ташриф буюрувчилар кўплигига тайёр туринг. Бироқ ажойиб манзарадан баҳраманд бўлиш учун бироз кутиб турсангиз, нима қилибди?!\nГалата минорасидан яёв Эминёню районига бориш мумкин. Истанбул айнан шу ердан ўсиб, йириклаша бошлаган, деб ҳисобланади.\nТилла шох, Босфор, зираворли Миср бозори ва Гранд бозор, шунингдек, кўча таомлари сотилувчи кўплаб қизил аравачалар – бу ерда бироз бошқачароқ, фаол, сершовқин ва доим гавжум Истанбулни топасиз.\nАлбатта Мовий масжид (ёки Султон Аҳмад масжиди)га киринг, чунки бундайини бошқа ҳеч қаерда кўрмайсиз!\nБу масжид улуғворлиги ва гўзаллиги билан лол қолдиради! Унинг мовий дейилишига сабаб, ички интерьери қўлда ишланган 20 мингдан ортиқ керамик кошинларни бирлаштириб туради, бу эса унга ўзгача тус бағишлайди. Ўз аҳамиятига кўра у Истанбулда биринчи ўринда туради.\nСултон Аҳмад масжидининг рўпарасида эса Айя-Софияни кўрасиз. Бугунги кунда ушбу ноёб музей-бино ислом ва насронийлик динларини бирлаштириб турувчи ўзига хос тилсим ҳисобланади, боиси у даставвал православ собори, кейинчалик эса масжид бўлган.\nБир неча соат давомида Айя-Софиянинг бетакрор мозаикасини томоша қилиш, сўнг қадимий зинапоялардан балконга кўтарилиб, йиғлаётган устунларни кўриш мумкин.\nШу ернинг ўзида, Султон Аҳмад майдонида таъмирлашдан сўнг 2011 йилда очилган Хуррам Султон ҳаммоми ҳам мавжуд.\nСўнг қовурилган каштан билан чой олиб, бир дақиқага тўхтаб, майдоннинг ўзидаги ўриндиққа ўтиринг ва Султон Аҳмад районининг муҳитидан баҳра олинг!\nАгар Сиз Медуза Горгонанинг бошларидан қўрқмасангиз, унда Базилик Цистернасига марҳамат. Бу ер ўзининг сиру синоати билан ҳаяжонга солади. Унинг руҳияти шундоққина сезилиб туради. Хира ёруғлик, улуғвор устунлар, шифтдан пастга тушаётган сув томчилари ва Медуза Горгоналар ағдарилган бошларининг устунлари... Ҳаяжонга солади, шундай эмасми?\nИстанбулга келиб Усмонлилар империясининг султонлари аслида қандай яшаганликларини билиб кетмаслик мумкин эмас! Тўртта сарой, ҳовлилар, новвойхона, отхона, гулли террасалар, канизаклар яшаган кошинли сарой, Гулхона боғи – буларнинг барини Тўпқопи саройида кўрасиз.\nТурк султонларининг иккинчи қароргоҳи Дўлмабоғчада эса ўзгача, европача муҳит ҳукм суради. Бундай апартаментлар, тантаналар зали, ҳарамни бошқа ҳеч қаерда учратмайсиз. Худди кинога тушиб қолгандек.\nКўплаб дўконлар, кафе, бар, ресторан, клублар, кўча машшоқлари ва бутун дунёдан келган сайёҳларни доим шовқин ва сергавжум Истиқлол кўчаси қарши олади.\nБундай қизиқарли ва улкан шаҳар учун икки кун жуда ҳам кам. Бироқ Туркия муҳити билан узоқ вақт давомида яшаш учун шу икки кун ҳам кифоя қилади, боиси унинг бир парчасини ўзингиз билан она юртингизга олиб келасиз!


ОСТОНА – Қозоғистон Ўзбекистон, Тожикистон ва Қирғизистонга хизмат кўрсатадиган янги коммуникация сунъий йўлдошини тайёрламоқда. Бу ҳақда АКИпресс 5 ноябрь, душанба куни мудофаа ва авиакосмик саноат вазирлигига таянган ҳолда хабар қилди.\nҚозоғистон «KazSat-2» сунъий йўлдошини «KazSat-2R» билан алмаштиришни режалаштирмоқда. 2011 йилдан бери орбитада бўлган «KazSat-2» сунъий йўлдошининг фойдаланиш муддати 2023 йилда ўз ниҳоясига етади.\n«Янги сунъий йўлдош «Рақамли Қозоғистон» ҳукумат дастуринини амалга ошириш доирасида сунъий йўлдош алоқасининг белгиланган каналларини таъминлайди», деб хабар берди вазирлик.\n«Бу кенг полосали интернет, жумладан, мамлакатнинг чекка қишлоқларида, шунингдек, Тожикистон, Ўзбекистон ва Қирғизистондаги якуний фойдаланувчилар (давлат органлари, ҳуқуқни муҳофаза қилиш идоралари, корпоратив ва хусусий сектор) учун телекоммуникация хизматларини кўрсатишни ўз ичига олади», дейилади хабарда.


Сифатсиз мебель тўплами\nГлавная "ISTE'MOLCHI" Сифатсиз мебель тўплами\nТошкент шаҳрининг Миробод тумани, Талимаржон кўчасида яшовчи Г.Юсупова Қўйлиқ бозоридан 2 200 000 сўмга хонадонига ошхона мебель тўпламини сотиб олади. Бироқ икки кун ўтгандан сўнг ошхона мебель тўплами яроқсиз ҳолатга келиб қолади. Ушбу ҳолат юзасидан дўконга қилган мурожаати эътиборсиз қолдирилади. Бундан норози бўлган истеъмолчи амалий ёрдам сўраб жамиятимизга мурожаат қилди.\nМазкур мурожаат жамиятимиз мутахассислари томонидан ўрганиб чиқилди. Кўрсатилган ҳолатнинг ҳақиқатлиги аниқлангач, дўкон ходимларига “Истеъмолчиларнинг ҳуқуқларини ҳимоя қилиш тўғрисида”ги қонун ҳужжатлари юзасидан тушунтириш берилди. Натижада истеъмолчи талаби қондирилди. Яъни харид қилинган ошхона мебель тўплами янгисига алмаштирилди.\nБектемир тумани ИҲҲҚЖ раиси.


Муқаддас Саъдуллаева Йигитали Мамажоновдан йиғлаб кечирим сўради — видео - 28 Апреля 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nmariowc18, Zelenahif, Zelenaque, eddievw69\nГлавная » 2022 » Апрель » 28 » Муқаддас Саъдуллаева Йигитали Мамажоновдан йиғлаб кечирим сўради — видео\nМуқаддас Саъдуллаева Йигитали Мамажоновдан йиғлаб кечирим сўради — видео\nШунингдек, эрига қандай ваъда берганини айтди\nАктриса Муқаддас Саъдуллаева Instagram саҳифасида эри Йигитали Мамажоновдан йиғлаб кечирим сўради.\nУ эрка фарзанд бўлгани сабаб отасининг вафотига кўникиши қийин бўлаётганини айтди. Актриса турмуш ўртоғидан кўпроқ меҳр талаб қилганини таъкидлади. Шу сабабли у эридан узр сўради. Муқаддас Саъдуллаева Йигитали Мамажоновга азадорликни йиғиштиришга ваъда берди.\n«Жуда эрка фарзанд учун отани йўқотиш қийин бўларкан. Шунинг учун бу ҳолатдан чиқишим қийин бўляпти. Аллоҳдан сабр сўраяпман. Лекин кучим етмаяпти. Бундай пайтда меҳр кўпроқ керак бўларкан. Турмуш ўртоғим меҳр беряпти лекин ортиғи билан талаб қилибман. Турмуш ўртоғингиз нима бўлса ҳам фарзандингизнинг отаси. Ҳеч қачон жаҳлда хато қилиб қўйманг. Мен эримдан кечирим сўрайман. Фарзандларим отасиз катта бўлишини хоҳламайман. Мен унга бугундан азани йиғиштиришга сўз бердим. Эртадан қора кийимларимни ечаман. Ҳаётга бошқаттан қайтишга ҳаракат қиламан», — дейди Муқаддас Саъдуллаева.\nАввалроқ oтасининг вафотидан сўнг Муқаддас Саъдуллаева Йигитали Мамажонов билан урушиб қолганди. Актрисанинг сўзларига кўра, Йигитали Мамажонов отаси вафот этганининг тўртинчи кунидан сўнг ишга чиқиб кетган. Муқаддас Саъдуллаева аёлининг дили оғриса, эркакка бир тийинлигини айтди.\n«Аёлининг дили оғриса, эркакга бир тийин экан. Тўртинчи кундан бошланди. Бугун ўн олтинчи кун. Бу дунёда ҳеч ким абадий эмас. Ота меҳри ягона, қолгани ёлғон. Бахтимга онам ва фарзандларим соғ-омон бўлсин», — деб ёзади актриса.\nМуқаддас Саъдуллаеванинг обуначилари унга эрининг янги ижодини кўриб унга кўплаб негатив фикрлар ёзган. Актриса эрига санъатда ва ижодда омад тилади. У аёл бўлгани учун қаршилик қилишга ҳаққи йўқлигини таъкидлади.\n«Омад. Одам ўзининг бошидан ўтмагунча тушунмас экан. Санъатда ҳам, ижодда ҳам омад. Ота меники бошқаларга азадорликка не ҳожат. Ўтганига 4 кун бўлмасдан шу иш авзал бўлди. Аёл ожиза. Тўхтатишга ҳаққим йўқ», — дейди Муқаддас Саъдуллаева.\nШунингдек, Йигитали Мамажонов ҳам ушбу гап-сўзларга ўзининг фикрини билдирди. У Муқаддас Саъдуллаевага Instagram’даги кузатувчиларининг муҳокамаси билан яшашни истаса, бу унинг танлови бўлишини айтди.\n«Instagram’да бировнинг ҳаётини кўролмайдиган, ғийбатчи ва харом еб шу ёшга етганларнинг фикри ва шуларнинг муҳокамалари билан яшашни истайсанми? Бу сенинг танловинг. Бемалол. Қиёматда сўраладиган кунни эсингдан чиқарма. Instagram’даги ўша ғийбатчиларинг билан бирга сўраласан», — деб ёзади Йигитали Мамажонов.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Ko'rganlar:: 46 | Добавил: www.horazm.net | Рейтинг: 0.0/0\n> Shohjahon Jo'rayev - Ayt qachongacha> Zohirshoh Jo'rayev - Otam> Lola Ahmedova - Sadiya> Avaz Olimov - Farzandim> Umidaxon - Jonam> Yamin - Xafa bo'lma> Malika Egamberdiyeva - Armon belanchak> Milena Madmusayeva - Ko'zlari g'amgin ekan> Hamdam Sobirov - Ona qizim> Shohruhxon - Kino\nQadamma qadam maslahat.Telefoningizni asrang!\nFOYDASIDAN KO‘RA ZARARI KO‘PMI?\nҲомиладорликда шишиб кетиш хавфлими?


Шавкат Мирзиёев ҳамдардлик билдириш учун марҳум Рустам Қосимов хонадонига борди - Zamin.uz\nДавлат ва жамоат арбоби, Ўзбекистон Президентининг маслаҳатчиси, таниқли олим ва педагог Рустам Қосимов 7 май куни оғир касалликдан сўнг вафот этди. Президент Шавкат Мирзиёев таъзияли хонадонга ташриф буюриб, марҳумнинг фарзандлари ва яқинларига ҳамдардлик билдирди.\nРустам Собирович Қосимов 1955 йилда Тошкент шаҳрида туғилган. Тошкент давлат университетининг шарқшунослик факультетида ўқиб, меҳнат фаолиятини Тошкент сув хўжалиги институтида араб тили таржимонлигидан бошлаган. Кўп йиллар олий таълим соҳасида турли вазифаларда ишлаган. 2004–2009 йилларда Ўзбекистон бош вазири ўринбосари сифатида фан, таълим, соғлиқни сақлаш ва ижтимоий соҳалар ривожига ҳисса қўшган. Охирги йилларда Ўзбекистон Президентининг жамоат ва диний ташкилотлар билан ҳамкорлик масалалари бўйича маслаҳатчиси, Ўзбекистон халқаро ислом академияси ректори вазифаларида ишлаб келаётган эди.\nРустам Қосимовнинг кўп йиллик меҳнати давлат томонидан муносиб тақдирланиб, 2006 йилда «Меҳнат шуҳрати» ордени билан мукофотланган эди.\nҚайд этилишича, давлат раҳбарининг кўнгил сўраши оғир дамда марҳумнинг оиласига ҳамдардлик, катта далда бўлди. Қуръон оятлари тиловат этилиб, дуо қилинди.\n«Жуда қайғудаман. Қўлимиздан келганини қилдик. Худонинг иродаси экан. Ватанга садоқатли, фидойи, ақлли, миллатимизнинг зиёлиларидан бирини йўқотдик. Биз жуда кўп йиллар бирга ишлаганмиз, оғир кунларимиз ҳам бўлган. Ҳозир ҳам менга энг катта ёрдамчи, маслаҳатгўй эди. Илоҳим, жойлари жаннатда бўлсин. Ишларини фарзандлари давом эттирсин», – деди Шавкат Мирзиёев.\nМарҳумнинг оиласи, фарзандлари доимий эътиборда бўлиши таъкидланди. “Замин” янгиликларини “Facebook”да кузатиб боринг\nЯнгиликлар » Жамият » Шавкат Мирзиёев ҳамдардлик билдириш учун марҳум Рустам Қосимов хонадонига борди


Ишонч ёрлиқлари топширилди - Ўзбекистон овози газетаси\nҲАҚИҚАТНИ ҚАРОР ТОПТИРИШ СУДЬЯНИНГ ДИЛИДА ҲАМ, ИШИДА ҲАМ БОШ МАҚСАД БЎЛМОҒИ КЕРАК\nОЛИЙ ТАЪЛИМ СОҲАСИДАГИ ИСЛОҲОТЛАР ЎЗИНИНГ ДАСТЛАБКИ ИЖОБИЙ НАТИЖАЛАРИНИ БЕРМОҚДА\nЎЗБЕКИСТОН РЕСПУБЛИКАСИ ПРЕЗИДЕНТИ АҚШ ДЕЛЕГАЦИЯСИНИ ҚАБУЛ ҚИЛДИ\nҲУҚУҚ ВА ЭРКИНЛИКЛАРИМИЗ РЎЁБИ\nЭРКИНЛИК, ФАРОВОНЛИК ВА ТАРАҚҚИЁТНИНГ ҲУҚУҚИЙ КАФОЛАТИ\nЎЗБЕКИСТОН РЕСПУБЛИКАСИ ОЛИЙ МАЖЛИСИ СЕНАТИ ЎН ЕТТИНЧИ ЯЛПИ МАЖЛИСИНИНГ ОЧИЛИШИ ТЎҒРИСИДА\nИНСОН ҲУҚУҚЛАРИ БЎЙИЧА ЎЗБЕКИСТОН РЕСПУБЛИКАСИ МИЛЛИЙ МАРКАЗИ ФАОЛИЯТИНИ ТАКОМИЛЛАШТИРИШ ТЎҒРИСИДА\nИшонч ёрлиқлари топширилди\nЎзбекистон Республикаси Президенти Ислом Каримов 7 январь куни Оқсаройда Миср Араб Республикаси, Вьетнам Социалистик Республикаси, Ҳиндистон Республикаси, Индонезия Республикасининг мамлакатимиздаги Фавқулодда ва мухтор элчилари этиб тайинланган Ғада ал-Ғаннам, Фам Ван Фао, Викрам Дораисвами, Алит Сантикадан ишонч ёрлиқларини қабул қилиб олди.\nДавлатимиз раҳбари мамлакатимиздаги дипломатик ваколатхоналарнинг янги тайинланган раҳбарларини самимий қутлар экан, уларнинг шарафли ва масъулиятли фаолиятига муваффақият тилади. Президентимиз Ислом Каримов Ўзбекистон халқаро ва минтақавий долзарб масалаларда тобора муҳим ўрин тутаётган Миср, Вьетнам, Ҳиндистон ва Индонезия билан алоқаларни ҳар томонлама мустаҳкамлашга алоҳида аҳамият бераётганини таъкидлади.\nМиср элчиси билан суҳбатда ҳар икки мамлакат сиёсий, савдо-иқтисодий, маданий-гуманитар ва бошқа соҳалардаги ўзаро ҳамкорликни ривожлантиришдан бирдай манфаатдор экани қайд этилди.\nЭлчи Ғада ал-Ғаннам дунёда нафақат бой маданий ва тарихий мероси билан машҳур бўлган, айни пайтда замонавий шароитда ишончли ҳамкор сифатида танилган Ўзбекистонда Миср вакили сифатида фаолият юритишини ўзи учун юксак шараф, деб билишини таъкидлади.\nЎзбекистон ва Вьетнам ўртасидаги кўп йиллик алоқалар ва ўзаро манфаатли ҳамкорликка асосланган муносабатлар изчил мустаҳкамланиб бормоқда. Кейинги йилларда турли даражадаги мулоқотларнинг фаоллашуви иқтисодиётнинг реал секторидаги ҳамкорликнинг истиқболли йўналишларини биргаликда белгилаш ва муттасил ривожлантириш имконини бермоқда.\nЭлчи Фам Ван Фао мамлакатларимиз ўртасидаги ўзаро алоқаларни янада ривожлантириш, давлатлараро битим ва келишувларни амалга оширишда ўзининг куч ва имкониятларини ҳамда дипломатик тажрибасини ишга солишини таъкидлади.\nЎзбек ва ҳинд халқларининг кўп асрлик савдо ва маданий алоқалари, дўстлиги ва маънавий яқинлиги турли соҳаларда икки томонлама муносабатларни изчил ривожлантиришнинг мустаҳкам асосини ташкил этади. Ҳиндистон элчиси билан мулоқот чоғида олий даражадаги ташрифлар мунтазамлик касб этгани, шунингдек, икки мамлакат ҳукумат тузилмалари, ишбилармон доиралар вакиллари, маданият арбоблари ўртасидаги алоқалар ўзаро манфаатли ҳамкорликни ривожлантириш борасида улкан салоҳият мавжудлигига ёрқин мисоллар экани таъкидланди.\nЭлчи Викрам Дораисвами Ўзбекистондаги фаолиятини мамлакатларимиз ва халқларимиз ўртасидаги анъанавий дўстлик алоқаларини янада ривожлантиришга ҳисса қўшиш учун катта имконият, деб билишини қайд этди.\nЎзбекистон Индонезияга Жануби-шарқий Осиёдаги муҳим ва истиқболли шериклардан бири сифатида қарайди. Бугунги кунда мамлакатларимиз ўзаро манфаатли савдони ривожлантириш, инвестициявий ҳамкорликни кенгайтириш ва бошқа соҳалардаги алоқаларни чуқурлаштириш борасида улкан имкониятларга эга.\nЭлчи Алит Сантика Индонезия Ўзбекистон билан узоқ муддатли ва ўзаро манфаатли муносабатларни ривожлантириш тарафдори эканини таъкидлади.\nМулоқотлар чоғида томонларни қизиқтирган халқаро ва минтақавий масалалар бўйича ҳам атрофлича фикр алмашилди.


Бирданига олтита постсовет мамлакати Эрон картошкасининг энг йирик импортёрлари қаторидан жой олди! • EastFruit\nБош саҳифа › Янгиликлар › Бирданига олтита постсовет мамлакати Эрон картошкасининг энг йирик импортёрлари қаторидан жой олди!\nБирданига олтита постсовет мамлакати Эрон картошкасининг энг йирик импортёрлари қаторидан жой олди!\nМуаллиф: EastFruit 19 Yan 22 18 Yan 22 030\nEastFruit таҳлилчилари 2021 йил якунига кўра, Эрон жаҳондаги энг йирик истеъмол картошкаси экспортёрлари бешталигига кириши эҳтимоли баланд эканлигига эътибор қаратишмоқда. 2021 йилда Эрондан картошка экспорти ҳажми 16 фоизга ошиб, рекорд даражадаги 855 минг тоннага етди.\nШу билан бирга, Эрон картошкасининг энг йирик бозорлари орасида постсовет ҳудудидаги олтита давлат бор: Озарбайжон, Ўзбекистон, Туркманистон, Россия, Қозоғистон ва Украина! 14-ўриндан 19-ўрингача ушбу минтақанинг яна беш давлати жой олган, хусусан: Арманистон, Грузия, Беларусь, Қирғизистон ва Молдова. Бундан ташқари, айнан постсовет маконидаги мамлакатларга картошка етказиб беришнинг кескин ортиши Эронга 2021 йилда картошка экспортининг рекорд ҳажмини тақдим этди. Зеро, бошқа йирик импортёрлар Эрондан картошка харидини камайтирди: Афғонистон импортни 17 фоизга, Ироқ эса икки баробардан кўпроқ камайтирган.\nЭрон картошкасини Ўзбекистонга етказиб бериш ҳажми 2021 йил давомида қарийб 37 баробар, Россияга 20 баравар, Украинага 100 баробар ошди. Озарбайжон, одатда, барча постсовет мамлакатлари орасида Эрон картошкасининг энг йирик бозори бўлган, аммо, савдогарлар буни Озарбайжоннинг кейинчалик Россия ҳудудига реэкспорт қилиш учун, деб ҳисоблашади. Шунга қарамай, Озарбайжонга картошка етказиб бериш ҳажми (167 минг тонна) йил давомида 73 фоизга ошган. Ўзбекистон бир йилда Эрондан 146 минг тонна картошка сотиб олди. Эроннинг Туркманистонга картошка етказиб бериши ҳажми бир йил ичида икки баробар ошиб, 77 минг тоннани ташкил этди.\nДарвоқе, Ўзбекистонда картошкани олиб кириш ва сотиш учун солиқ имтиёзлари узайтирилди, қўшни Қозоғистон эса ушбу сабзавот тақчиллигидан чўчиб, экспортга таъқиқ жорий қилди. Ва бу ўринда Эрон картошкаси айни муддаодир.\nҚайд этиш жоизки, Эрондан ташқари Покистон ҳам Шарқий Европа ва Марказий Осиё мамлакатларига маҳсулот етказиб бериш ҳажмини фаол оширмоқда. Айтганча, бу мавсумда Покистонда қишки картошка одатдагидан эрта пишганлиги жуда қўл келди.\nШу билан бирга, бизнинг савдо майдончамиздаги фаоллик шуни кўрсатмоқдаки, мисрлик етказиб берувчилар аллақачон янги ҳосил эртаги картошкаларини таклиф қилишмоқда.


Астана аэропортига Нурсултан Назарбаев номи берилди\nТегишли қарорни ҚР Бош вазири Бақитжан Сағинтаев имзолади.\nҚозоғистон Ҳукуматининг қарорига мувофиқ пойтахт аэропорти эндиликда “Нурсултан Назарбаев халқаро аэропорти” деб аталади, деб хабар қилади Kazpravda.kz.\nЭслатиб ўтамиз, ЭКСПО арафасида Астана халқаро аэропортининг энг замонавий андазалар бўйича қурилган янги терминали очилган эди. Унинг лойиҳавий қуввати йилига 5 млн. кишини, зарурат туғилганда соатига 1775 йўловчини ташкил этади.\nЯнги терминалда компьютерлар билан жиҳозланган офис минтақалар, WI-FI, душхона ва сауналар, ўриндиқлар ва курсилар қўйилган 6та турли бўлим мавжуд. Иккинчи қаватни тўлиқ ресторанлар бўлими эгаллаган бўлиб, бу ерда биринчи навбатда миллий таомлар тақдим этилади.\nТерминални ташкил этишнинг вертикал қоидаси бир вақтнинг ўзида халқаро ва ички йўналишларда қатновчи 12тагача ҳаво кемасига хизмат кўрсатишга имкон беради. Бу эса йўловчиларга ўта кўп қулайликлар туғдиради.\nАвтомобилларни қўйиш жойи ҳам анча яхшиланди, энди бу ерга илгариги 350 ўрнига 1000та автомашина сиғади. Тўхташ жойига кириб-чиқиш ҳам анча қулайлаштирилди, жамоат транспорти учун қўшимча йўлаклар барпо этилиб, такси учун махсус жой ажратилди.\n, 2017-06-22, 11:49 168


Яккабоғлик йигит уйида ЧГЭС қурмоқчи\n01 декабр 2020, Тошкент вақти: 04:42\nОзодликнинг "Эркин микрофон"ига Қашақадарёнинг Яккабоғ туманидан қўнғироқ қилган тингловчимиз уйида қурмоқчи бўлган қурилмани ЧГЭС деб атадик.\nГЭСни биласиз – Гидроэлектростанция.\nЧ – чархпалак. Бинобарин - ЧГЭС – Чархпалак-Гидроэлектростанция.\nБундай станцияни ўз уйига қурмоқчи бўлган йигит Қашақадарёнинг Яккабоғ туманида яшайди.\nСўзларига қараганда, электростанция қуриш учун ҳамма нарсаси тахт. Уни фақат бир нарса қийнаяпти – станцияни қуриб битиргач, уйига солиқчилар келмайдими?\nИсмини айтмаслигимизни маъқул кўрган йигит “Эркин микрофон” билан боғланар экан, шуни билиб беришимизни сўради.\nСавол жавобини ОзодЖавоб эшиттиришига қолдирдикда, йигитни гапга тутдик.\n- Мен Қашқадарëнинг Яккабоғ туманиданман.\nОзодлик: Демак, сиз уйингизга кичкина электр станцияси қурмоқчисиз-а?\n- Ҳовлимдан доимий оқиб ўтадиган ариқ ўтган. Ўшандан сув оқиб туради. Ўшанга ўрнатиб ток олмоқчи бўлиб турибман.\nОзодлик: Қанақа бўлади у?\n- Сучга чархпалак қўяман. Чархпалак бир минутда 20 марта айланади. Чархпалакнинг ўқига машинанинг коробкаси борку, ўшани ўрнатмоқчи эдим. Чархпалакнинг ўқи бир марта айланганда узатиш ўқи ундан 10 баробар кўп айланади. Ëки шкиф қўймоқчиман. Масалан чархпалакнинг ўқига катта шкиф қўйсам, моторга кичкинароқ шкиф қўйсам, у бир марта айланганда бу 20 марта айланади.\nОзодлик: Қанча ток ишлаб чиқаради бу мослама?\n- Генераторлар ҳар хилда. Уч фазали генератор бор, бир фазали генератор бор.\nОзодлик: Сиз қурмоқчи бўлаëтган станция қанча токка мўлжалланган?\n- Икки киловатт. Уйимга етадида. Уйимга светларга етади, қишда печка қўйишга етади, чой қайнатишга етади.\nОзодлик: Бу ҳозирча режа холос-а?\n- Ҳа. Лекин мен уни кўрганман.\nОзодлик: Қаерда кўргансиз?\n- Тоғли қишлоқларда кўрганман. Тоғ тепасида доимий оқиб тушадиган дарëлар борку, ўша дарëларга қурган одамларни кўрганман. Энди ҳар хил гаплар юрибди. Солиқ тўларкан қанақадир деган гаплар юрибди. Шунга қуриб қўйишга ҳам ўйланиб қоласан.\nОзодлик: Демак, режани амалга оширишга шошилмаганингизнинг сабаби шу.\nОзодлик: Бу режани амалга ошираман десангиз, неча пулга тушади?\n- 3 миллионларга тушади.\nОзодлик: 3 миллион сўмлик кичкина станияни қурсангиз, ўзини неча йилда қоплайди?\n- Мен ўзимни ток билан постоянно таъминлаб турмоқчиман. Чунки ток йўқлиги учун қурилмоқда у. Гап қоплашда эмас. Кечаю кундуз уйда свет бўлгани қандаю, шам ëқиб ўтирганимиз қандай. Бировга сотмоқчимасман.\nОзодлик: Сиз уни ўзингизга қуриб олсангиз, давлатга чироқ учун пул тўлашни тўхтатасизда.\n- Йўқ, уни тўхтатмайман ака. Давлат токи келса, ундан фойдаланаман. Чархпалакдан чиққан ток алоҳида монтаж қилинади.\nОзодлик: Демак, давлатнинг электр энергияси етишмаслиги, сизни чархпалак электр станцияси қуришга мажбур қилаяпти.\n- Ҳа, бариир ток узилиб турадию қишда.\nОзодлик: Шу кунда борми электр энергияси?\n- Ҳозирда бор.\nОзодлик: Ëзда узилиш бўлмайдими?\n- Ëзда кўп узилмаганининг сабаби қишлоқ шароитида артизан сувлардан далани кўп суғорадида. Артизанни чиқариш учун ток кўп керак бўлади. Ток постоянно бўлиб туради. Ўчим кам бўлади ëз кунлари. Қишда ток кам бўлгани учун ҳамма печка қўшади, бошқа қўшади, ҳамма жойга етмайдида ток, дейди яккабоғлик йигит.


Олтинчи синфга ўтганимизда мактабимиз 9-11 синфлар ўқийдиган тажриба таълим масканига айлантирилди. Биз кичик синф ўқувчиларини эса ён-атрофдаги ўқув даргоҳларига тарқатиб юборишди. Биринчи сентябрь куни янги мактабга борар эканман, йўлда бола етаклаган аёлни учратдим. Бежирим ва содда кийинган, ёқимтой аёлнинг фарзанди билан қизғин суҳбати эътиборимни тортди. У боласига ўша кунги дарслари бўйича савол берар, дилбандининг жавобидан қониқмаса, лўнда қилиб тушинтирар эди. У аёлнинг ўқитувчи экани соддагина кўринишида шундайгина акс этиб турарди. Биринчи ва иккинчи сонли ўзбек ва рус тилларида таълим берувчи икки мактаб ёнма-ён жойлашган эди. Боласини рус мактабга киритиб юборди-да ўзи мен ўқийдиган мактабга қараб юрди. Бу манзара ҳар куни тонг билан такрорланар эди. Ҳар куни деярли бир вақтда мактабга кириб борардик.\nЙиллар ўтиб, шу манзарани эслар эканман, Гавҳар опа ниҳоятда камсуқум аёл бўлганлигини англайман. Устоз “Хоразм ҳақиқати” газетаси бош муҳаррири, шоир Эгам Раҳимнинг рафиқаси эди. Унинг вилоятдаги кўзга кўринган инсоннинг рафиқаси эканини биз ўқувчилар билмасдик. Болаликда бундай нарсаларга эътибор ҳам берилмайди. Бола учун ҳамма тенг, ҳамма бир. Бироқ, энди ўйлаб кўрсам, Гавҳар опанинг ҳаёти ҳам шундай болаларга хос, болаларга мос кечган экан. Муаллимамизнинг мактабга эрининг хизмат машинасида келганини кўрган эмасмиз. Юқорида таъкидлаганимдек ҳар куни мактабга фарзандини етаклаб, суҳбатлашиб пиёда келарди. Мана йиллар ўтиб эди ўйлайман. Эрининг машинасидан фойдаланса бўлар эди-ку!? Камсуқумлиги мана шу ерда яққол ифодаланар эди.\nУстоз жуда юмшоқ ва оҳиста гапирар, дарсларини албатта, кўргазмали қуроллар ёрдамида ўтар эди. Ҳамиша қўлида ўқувчиларга намойиш қилишга қизиқарли нимадир бўларди. Бугунги кунда мураббийни турғун оқаётган дарёга қиёслагим келади. Оила, мактаб, уй, фарзанд! Унинг туриш-турмуши шу эди. У Урганч шаҳридаги 1-умумтаълим мактабида ўқиди. Урганч педогогика институтини (бугунги Урганч давлат университети) битиргач, ўзи ўқиган мактабга ишга келди. Ва бир умрга шу мактабга, ўқувчиларга боғланиб қолди. «Дарахт бир жойда кўкаради» деган мақолга амал қилди. Ўзи таълим олган мактабда деярли қирқ йил педогоглик қилди ва шу ердан нафақага чиқди.\nДарҳақиқат, унинг педогоглик фаолияти инсонпарварликка асосланган миллий қадриятларимизга ҳамоҳанг эди. Бугунги кунда махсус дастур яратилиб, янада ривожлантирилаётган “Мактаб – оила – маҳалла” дастури асосида меҳнат қиларди. Ҳар бир ўқувчининг оиласи, маҳалласи, турмуш тарзини яхши биларди. Зеро, шу маҳалладаги мактабда ўқиган, шу маҳалладаги мактабда ишлагани унга таълим-тарбияда жуда қўл келарди. Муаллима ўзбекона қадриятларни улуғлаб яшарди.\nУ ботаникадан дарс бераётганида воҳамизда, шунингдек, маҳалламиздаги ариқ бўйларида ўсадиган ўт-ўлан-у дарахтларга алоҳида тўхталиб, гербарийларини кўрсатар эди. Зоологиядан дарс берганида, мисолларни иложи борича биз кўриб юрадиган жонзотлардан келтирарди. Биологиядан гапираётганда ривоятлар билан уйғунлаштирар эди.\nУстоз воҳанинг машҳур шоири Эгам Раҳим билан тўрт нафар болани тарбиялаб, улғайтирди. Уларнинг барчаси элга муносиб фарзанд бўлиб камолга етди. Улар инженер, педогог мутахассисликларини эгаллаб, техника ва қишлоқ хўжалиги фанлари доктори бўлишди. Албатта, бу аҳил ва осойишта ҳаёт кечираётган оиланинг дилбандлари бўлгани учун элга муносиб фарзандлар бўлиб етишишди, дегимиз келади. “Баркамол фарзанд – аҳил оила мевасидир” деган бугунги шиорга тўла жавоб беради.\nБугунги кунда устоз ҳаёт бўлганида, Хотира ва қадрлаш куни тўқсон билан тўқнашган бўларди. Устознинг охирати обод бўлишини Яратган насиб айласин!


Бош сахифа > Янгиликлар > ЎЗБЕКИСТОН IV ЁЗГИ ОСИЁ ЎЙИНЛАРИГА МЕЗБОНЛИК ҚИЛАДИ\nЎЗБЕКИСТОН IV ЁЗГИ ОСИЁ ЎЙИНЛАРИГА МЕЗБОНЛИК ҚИЛАДИ\nЎзбекистон 2025 йилда ёшлар ўртасидаги IV ёзги Осиё ўйинларига мезбонлик қилади. Вазирлар Маҳкамасининг Осиё ўйинларини ўтказишга тайёргарлик кўриш чора-тадбирлари тўғрисидаги қарори қабул қилинди. Бу ҳақда Адлия вазирлиги хабар берди.\nМазкур қарорга мувофиқ, Ўзбекистон Миллий олимпия қўмитаси ҳузурида “Тошкент–2025” ёзги Осиё ўйинларини ўтказиш дирекцияси ташкил этилади.\nШунингдек, қарор билан, “Тошкент–2025” ёзги Осиё ўйинларини ўтказишни ташкил этиш бўйича ташкилий қўмита таркиби ҳамда чора-тадбирлар дастури тасдиқланди.


Аҳамият берган бўлсангиз керак: бирон-бир маҳсулот ёки компанияни реклама қилишнинг энг осон, арзон ва самарали йўли бу унинг номи ва савдо белгисини ранг-баранг футболкалар ва кепкаларга жойлаштиришдир. Бундай рекламанинг нархи телевидение орқали роликлар намойиш этиш ёки йўл ёқасида баннерлар ўрнатишдан анча паст бўлса-да, фойдаси уларникидан кам эмас, айрим ҳолларда эса кўпроқ ҳам бўлиши мумкин.\nЧунки биргина инсон кийган футболка ва кепкадаги рекламани ҳар куни юзлаб, минглаб одамлар кўришади. У ўз-ўзидан "жонли реклама"га айланади, кийимидаги савдо белгиси ва компания номи эса атрофидаги кишилар онгида муҳрланиб қолаверади. Боз устига, бундай либос ва бош кийим нафақат реклама акцияси давомида, балки кундалик ҳаётда ҳам тез-тез кийиб турилади. Демак, футболкадаги реклама анча узоқ вақт - кийим эгасига ёқмай қолгунча ёки йиртилиб адо бўлгунча ўз вазифасини бажараверади.\nШундай экан, ўз белгиси ва логотипи туширилган футболка ва кепкалардан кўплаб савдо ва ишлаб чиқариш компаниялари, кафе ва ресторанлар, интернет-дўконлар ва ҳатто сиёсий партиялар ва жамоат ташкилотлари ҳам фойдаланишади. Минг афсуски, реклама ва тарғиботнинг ушбу усулини турли хил ғараз ниятли гуруҳлар, норасмий тузилмалар ҳам ўз фаолиятини тарғиб қилиш ва оммалаштириш, ғояларини олға суриш учун самарали қўллашади.\nМасалан, кейинги пайтларда Қарши шаҳрида "А.У.Е" ёзувли футболкаларни кийган болалар, ўсмирлар ва ҳатто 20-25 ёшдаги йигитларни тез-тез учратиш мумкин. Эгнидаги кийимлар турли хил нақш ва шакллар билан безатилган, улардан асосийси саккиз қиррали юлдуз бўлиб, ҳар бир қирраси қора ва оқ рангларга бўялган. Айрим ҳолларда бундай футболкаларда ғалати тасвирлар (мисол учун, ойга қараб увиллаётган бўри ёки тож кийган шер сурати) ҳам акс эттирилган бўлади.\nЛибос эгаларидан ундаги ёзув ва рамзнинг маъноси ҳақида сўрасангиз, кўплари билмаслигини айтишади ёки ўзларини билмасликка олишади. Баъзилари эса фахр билан "Бу ўзимга ўхшаган "крутой" болаларнинг белгиси!" дея мақтанади.\nАслида "А.У.Е." рус тилидаги "арестантский уклад един" ("маҳбуслар тузуми (йўли) ягона") ва "арестантское уркаганское единство" ("маҳбус "уркаган" (ўғри, бандит)лар бирдамлиги") ибораларининг қисқартмасидир. Бу ибораларнинг иккаласи бирдек юритилиб, Россиядаги вояга етмаган жиноятчилар тўдаларининг норасмий бирлашмаси, криминал ҳаракатнинг номи ва шиори ҳисобланади. Қонунга бўйсунишни истамайдиган ёшлардан иборат бу норасмий ҳамжамият аъзолари ўз юртидаги уюшган жиноятчиликнинг криминал мафкурасига мос "қадриятлар" ва хулқ-атвор меъёрларини тарғиб қилишади. Саккиз қиррали оқ-қора юлдуз "А.У.Е." нинг асосий рамзи ҳисобланади.\nБир қатор шаҳарларда кўплаб оғир жиноятлар содир этиб, оммавий тартибсизликлар уюштиргани учун мазкур ҳаракат 2020 йилда Россия Олий суди томонидан экстремистик ташкилот деб топилган. Энди ушбу мамлакатда ўзини мазкур ҳаракатнинг аъзоси деб атайдиган шахслар жиноий жавобгарликка тортилиши ва 12 йилгача муддатга озодликдан маҳрум қилиниши ҳамда катта миқдордаги жаримага тортилиши мумкин.\nБизда эса кўпгина болалар ва ўсмирлар "А.У.Е." ёзуви тушурилган футболкалар ва саккиз қиррали "криминал" юлдуз тасвирланган кепкаларни билиб-билмай кўчада ўртоқлари билан ўйнаганда ҳам, шаҳарда сайр қилганда ҳам, ҳатто оммавий тадбирларга борганда ҳам кийиб юришади. Ота-оналари ҳам билиб-билмай бунга йўл қўйишади, айримлари эса ҳатто ўзлари бундай буюмларни сотиб олиб беришади ёки Россиядан жўнатиб юборишади. Баъзилари автомобилнинг орқа ойнасига криминал ҳаракатнинг рамзини ўрнатиб, уни ҳаммага кўз-кўз қилишади. Маҳалла фаолларининг аксарияти бунга сираям аҳамият бермайди ёки аҳамият берса-да, шу орқали ёшларга, жамиятга зарар етказилаётганини англашмайди. Ёхуд англашса ҳам ёшлар, уларнинг ота-оналари билан яхши-ёмон бўлишни исташмайди. Ваҳоланки, тўғри тушунтирилса, кўпгина болалар ва ўсмирлар, уларнинг оила аъзолари "криминал" футболкалардан воз кечишга тайёрдир. Айниқса, шунинг эвазига муқобили, масалан, Қарши шаҳри рамзи ёки Қашқадарё кўприги сурати туширилган янги чиройли футболка ёки кепка тақдим этилса, "музокара" муваффақиятли якунланиши турган гап. Аммо кимдир бу ҳақда ўйлаб кўрдими?\nЯна бир ачинарли жиҳат, ички ишлар органларининг ходимлари ҳам ҳуқуқий асос йўқлиги учун "А.У.Е." ёзувли кийим кийишни тақиқлай олмайди ёки бошқа буюмда акс этган ҳаракат рамзини олиб ташлашни талаб қилолмайди. Бунинг оқибатида бугун айрим маҳаллаларда болалар бу қисқартмани деворларда, аҳлат қутиларида ёза бошлаяпти. Улар ҳам бу уч ҳарф нималигини тушунмай, шунчаки зерикканидан бундай йўл тутишаяпти, дейсизми?! Ҳеч билмадим-да... Менимча, футболка ва кепкалар орқали қилинаётган яширин тарғибот ўз натижасини кўрсата бошлаяпти.


Рамос "Барселона"га қарши ўйинни ўтказиб юбориши мумкин. Чунки...\n30 сентябрь, 2019, 11:50 761\nТеглар:Серхио Рамос | Реал | Барселона\nУ ўзини тутиб тура олмади.\n"Реал" ҳимоячиси Серхио Рамос 4 та ўйинга дисквалификация қилиниши мумкин. Бу ҳақда Diario Sport нашри хабар бермоқда.\nЮқоридаги манбаага кўра Ла Лига тартиб-интизом қўмитаси 33 ёшли испаниялик футболчининг куни кеча бўлиб ўтган “Атлетико”га (0:0) қарши Мадрид дербисида қилган хатти-ҳаракатларини ўрганмоқда. Гап шундаки, Рамос шу куни учрашув ҳаками билан жуда қўпол муамалада бўлган, хатто унинг онасини турли бемаъни сўзлар билан ҳақорат қилган.\nАгар тартиб-интизом қўмитаси Рамосни жиддий жазоласа, у ҳолда Серхио чемпионатнинг "Гранада", "Мальорка", "Барселона" ва "Леганес"га қарши ўйинларини ўтказиб юборади.\nЭслатиб ўтамиз, ўтган мавсум ҳам юқоридагинга ўхшаш ҳолат юз берган эди. Аниқроғи, "Барселона" - "Атлетико" (2:0) баҳсида “матрасчилар” форварди Диего Коста учрашув ҳакамининг онасини турли ҳақоратли сўзлар билан сўккани учун 8 та ўйинга дисквалификация қилинган эди.\n"Эл-класико"нинг вақти маълум бўлди\nВидео "Реал" Мадридда "Бетис"ни енга олмади (видео)\n"Реал" ва "Барселона" "Боруссия" Дортмунд юлдузи учун кураш бошлади


Бахтиёр Шералиев — Sof.uz\nБиолог, ихтиолог, генетик. Ўзбекистон балиқлари устида тадқиқотлар олиб боради. Шу билан бирга Ўзбекистонда биологик хилма-хилликни сақлашга доир кўплаб лойиҳаларда иштирок этиб келади. Айни вақтда Хитойда илмий тадқиқот ишлари билан шуғулланмоқда. Hujayra.uz лойиҳаси асосчиси.\nЁмон санитария ва сувараклар? Хитойдан эвакуация қилинган ўзбекистонлик талабалар карантини ҳақида\n10.02 11:24 1681 Бахтиёр Шералиев\nЮқоридаги сарлавҳани мен қўймадим. Бу Хитой ОАВ ларида хитой тилида чиққан мақоланинг сарлавҳаси эди. Хитойларга гап йўқлигида жуда гап топилди-да.\nКоронавирус юқмаслиги учун нима қилиш керак?\n31.01 12:36 1593 Бахтиёр Шералиев\nКоронавируслар одатда нафас олиш, ошқозон-ичак ва нерв системаси органларини зарарлантиради. Ухан шаҳарида тарқалган nCoV-2019 ўпка алвеолаларини кучли зарарлаб, зотилжам касаллигини келтириб чиқармоқда. Мутахассислар ушбу вирус юқмаслиги учун қуйидагиларни тавсия қилишмоқда\nКоронавирус ҳақида энг кенг тарқалган 10 миш-миш (видео)\n29.01 10:08 2049 Бахтиёр Шералиев\nПиёз таркибидаги фитонсидлар бактерияларни ўлдиради, лекин вирусларни эмас. Исириқ ҳақида ҳам шундай дейиш мумкин.\nЭмлаш аутизмга сабаб бўладими?\n14.11 11:12 490 Бахтиёр Шералиев\nМен илм-фан кишиси сифатида жаҳон илмий жамоатчилиги тан олган илмий журналларда чоп этиладиган мақолаларга тўлақонли ишонаман. Улар берган хулосаларга ҳақиқий илмий тадқиқотлар асосида келинади. Инсониятни ҳар қандай фалокатдан қутқара оладиган ягона куч бу илмдир.\nЧўчқа ва қўй гибридидан яратилган қўй гўшти Ўзбекистонга келди деган хабарлар ростми?\n12.11 10:56 8558 Бахтиёр Шералиев\nБир неча кун аввал ижтимоий тармоқдаги бир гуруҳда танишим бир видеони ташлаб мутахассис сифатида фикримни сўради. Қисқагина видеода қанақадир ярмаркага олиб чиқилган Белтекс қўй зоти кўрсатилган, видео ортида гапираётган киши эса “бу қанақа қўй бўлди, қўй билан чўчқани чатиштириб яратилганми” қабилида гап айтган.\nТeлефон қўнғироқларингиз қанчалик хавфсиз?\n5.05.2016 07:29 19 Бахтиёр Шералиев\nИнтернет хакерлиги кундан кунга авж олиб бормоқда, шу билан бирга сизнинг телефон қўнғироқларингизни тинглаётган бўлишлари ҳам мумкин. Кўпчилик мен оддий одамман, менинг телефон қўнғироқларим кимни ҳам қизиқтирар эди деб ўйлайди.